title: Joseph McCarthy

text: Pian sen jälkeen, kun Yhdysvallat joutui mukaan toiseen maailmansotaan, McCarthy liittyi vuonna 1942 merijalkaväkeen vaikka hänen tuomarinvirkansa olisi vapauttanut hänet palveluksesta. McCarthy valitsi merijalkaväen toiveenaan, että aselajissa palvelemisesta olisi jatkossa poliittisella uralla hyötyä. Opintojensa ansiosta hän sai automaattisesti upseerinviran vänrikkinä heti peruskoulutuksen jälkeen. Hän toimi tiedottavana tiedustelu-upseerina syöksypommittajalaivueessa Solomonsaarilla ja Bougainvillessa.


title: Joseph McCarthy

text: Hän erosi merijalkaväestä kapteenin arvoisena. Hän oli mukana 12 taistelulennolla pommikoneen taka-ampujana ja tähystäjänä ja sai silloin kutsumanimen "Tail-Gunner Joe". David M. Oskinskyn mukaan McCarthyn kutsumanimi tuli hänen halustaan olla yksikön eniten ammuksia käyttänyt konekivääriampuja lennon aikana.


title: Joseph McCarthy

text: Myöhemmin McCarthy väitti olleensa mukana 32 taistelulennolla. Lentojen määrä oikeuttaisi hänet Distinguished Flying Cross -ansiomerkkiin, jonka hän saikin 1952. Hän julkaisi suosituskirjeen, jota hän väitti yksikkönsä komentajan allekirjoittamaksi sekä itsensä Yhdysvaltojen Tyynenmeren joukkojen komentajan, amiraali Chester W. Nimitzin puoltamaksi. Myöhemmin kuitenkin paljastui, että McCarthy oli kirjoittanut kirjeen itse tiedustelu-upseerina toimiessaan. Myös hänen saamansa sotavamma, jonka synnystä hän esitti monta erilaista tarinaa vaihdellen lento-onnettomuudesta ilmatorjuntatuleen, osoittautui myöhemmin juhlavammaksi. Hän oli loukkaantunut laivalla järjestetyissä juhlissa, joiden aiheena oli päiväntasaajan ylitysseremonia.


title: Joseph McCarthy

text: Jo sodan aikana McCarthy kiinnostui republikaanipuolueesta ja kampanjoi vielä merivoimissa palvellessaan republikaanien esivaalissa päästäkseen Wisconsinin osavaltion senaattoriehdokkaaksi 1944. Hän hävisi selvästi. Sotilasuransa päätyttyä hän aloitti sodan jälkeen paljon paremmin organisoidun kampanjan nuorempaa Robert La Follettea vastaan ja voitti hänet täpärästi republikaanien esivaaleissa 1946. Varsinainen vaalikampanja osoittautui helpoksi silloin republikaanivaltaisessa Wisconsinin osavaltiossa, ja McCarthy sai kaksi kertaa enemmän ääniä kuin demokraattien Howard MacMurray. McCarthyn ensimmäinen senaattorikausi alkoi 1947.


title: Joseph McCarthy

text: McCarthyn uraa senaatissa ennen vuotta 1950 voi ehkä parhaiten kuvata sanalla "hiljainen". Hän äänesti yleensä puolueen linjan mukaisesti, mutta ei tehnyt mitään, joka olisi erottanut hänet muista senaatin jäsenistä ja etenkään oman puolueensa jäsenistä. Hän oli suosittu puhuja, ja hän sai kutsuja cocktail-tilaisuuksiin, joilla hän vieraili mielellään. Hänen apulaisensa ja tukijansa pitivät hänestä, sen sijaan hän ei nauttinut suurta arvostusta kollegojensa keskuudessa. Senaatissa hänellä oli äkkipikaisen ja jopa raivokkaan miehen maine.


title: Joseph McCarthy

text: Joukko SS-sotilaita oli teloittanut yhdysvaltalaisia sotavankeja ja belgialaisia siviilejä Ardennien taistelun aikana 1944. Sodan jälkeisessa Dachaun sotarikosoikeudenkäynnissä 1946 syyllisiksi todettuja osallisia tuomittiin kuolemaan ja vankeuteen, mutta heränneen keskustelun vuoksi Yhdysvaltojen senaatti perusti alakomitean tutkimaan oikeudenkäyntimenettelyjä. McCarthy hankki luvan osallistua senaatin kuulusteluihin, joissa hän esiintyi ensimmäistä kertaa tavalla, jota myöhemmin ruvettiin kutsumaan McCarthyismiksi. McCarthy pyrki saamaan SS-miehille annetut kuolemantuomiot kumotuiksi. Hän väitti SS-miesten kuulusteluissa käytetyn kidutuskeinoja ja piti oikeudenkäyntiä puolueellisena, koska osa syyttäjistä oli juutalaisia. Edelleen hän väitti Yhdysvaltojen armeijan yrittävän peitellä oikeudenkäynnin virheitä, joista hän ei kuitenkaan esittänyt todisteita. Hän riitautui alakomitean puheenjohtajan kanssa ja lähti kuulusteluista, mutta hyväksyi alakomitean selonteon myöhemmin kaikessa hiljaisuudessa. McCarthyn käytöstä arvosteltiin laajasti, ja pian tapauksen jälkeen hänet valittiin senaatin lehdistöosastojen äänestyksessä "virassa olevista Yhdysvaltain senaattoreista huonoimmaksi".


title: Joseph McCarthy

text: Kiinan julistauduttua kommunistiseksi ja Neuvostoliiton hankittua ydinaseita McCarthy kuitenkin löysi oman linjansa, hänen mukaansa nimetyn mccarthyismin: hän pyrki julkisuuteen syyttäen milloin ketäkin korkeaa virkamiestä kommunistiksi, kommunistipuolueen agentiksi tai kommunismille myötämieliseksi, oli asiassa perää tai ei. Tuloksena Yhdysvalloissa syntyi 1950-luvun alussa hysteria kommunismia tai kaikkea kommunismiksi luultua kohtaan.


title: Joseph McCarthy

text: McCarthyn ura lähti jyrkkään nousuun valtaisan julkisuuden ja kommunisminvastaisuuden tuoman suosion takia; aluksi jopa sotasankari ja suosittu presidentti Dwight D. Eisenhower kampanjoi hänen puolestaan. McCarthyn ystävä ja poliittinen tukija, Kalifornian senaattori Richard Nixon valittiin Eisenhowerin varapresidentiksi 1952. Vuosina 1953–1954 McCarthy toimi kommunisminvastaisia kuulemisia suorittaneen Permanent Subcommittee on Investigationsin puheenjohtajana. Suosio kääntyi kuitenkin nopeaan laskuun, mihin vaikutti suuresti toimittaja Edward R. Murrow'n tekemä "See It Now" -televisiosarjan jakso, jossa hän McCarthyn omia lausuntoja lainaten loi hänestä kuvan vaarallisena fanaatikkona. McCarthy sai tilaisuuden vastineeseen, mutta hänen syytöksensä Murrow'ta kohtaan kääntyivät lopulta häntä itseään vastaan.


title: Joseph McCarthy

text: Itse korruptioprosessin lopputuloksena senaatti äänesti 2. joulukuuta 1954 äänin 67–22 McCarthyn rankaisemisesta nuhteluin, mikä käytännössä merkitsi hänen poliittisen uransa loppua valtakunnallisella tasolla. McCarthy vetäytyi viimein hyljeksittynä ja alkoholisoituneena senaatista kaksi ja puoli vuotta myöhemmin. Hän kuoli 2. toukokuuta 1957 hepatiittiin Yhdysvaltain laivaston sairaalassa Marylandissa.


title: Joseph McCarthy

text: McCarthyn politiikan vuoksi noin 150 henkilöä joutui vankilaan ja vähintään 10 000 menetti työnsä. Hänen politiikkansa tunnettuja uhreja olivat muun muassa:


title: Keljonkangas

text: Keljonkangas on Jyväskylän kaupunginosa Keljon suuralueella. Sen osa-alueita ovat Sarvivuori, Sääksvuori ja Kaijanlampi. Keljonkankaalla on kirjasto, 1.- 6. luokkien koulu, kauppa, huoltoasema, ravintola ja vanhusten palvelutalo. Aiemmin Keljonkankaalla oli myös kioski.


title: Keljonkangas

text: Kaupunginosa rajoittuu lännessä valtatiehen 9. Idässä Keljonkangas rajoittuu Keljonlahteen, jonka rannalla on Keljonlahden voimalaitos. Vähä-Urtin saari ja Iso-Urtin niemi kuuluvat Keljonkankaan kaupunginosaan. Niissä on kesämökkiasutusta.


title: Keljonkangas

text: Aiemmin Keljonkankaalla oli Karjaportin tuotantolaitos, mutta se lakkautettiin. Teollisuuskalusteita valmistavan Sovellan tuotantolaitos sijaitsee Keljonkankaalla.


title: Keljonkangas

text: Jämsänkoski–Jyväskylä-rataosalla on kaksi Keljonkankaan rautatietunnelia.


title: Keljonkangas

text: Jyväskylän ja Muuramen rajalla lähellä Päijännettä on Sarvivuoren ja Haapavuoren lähellä pieni, 2,6 hehtaarin suuruinen Sarvivuoren purolaakso -niminen luonnonsuojelualue. Sarvivuoren puolelta maasto on jyrkkää, kasvustoltaan iäkkään kuusistoista, ja toisella puolen mäki on rehevämpää sekametsää. Alueen yläreunalla on puro, joka virtaa kohti Päijännettä rehevän, suomaisen maaston läpi.


title: Tarhamäki (Jyväskylä)

text: Tarhamäki on pieni omakotialue Jyväskylässä Keljossa Keuruulle vievän maantien pohjoispuolella. Tarhamäessä olevat vanhimmat talot on rakennettu vähän 1800-luvun ja 1900-luvun vaihteen molemmin puolin. Nykyisin Tarhamäessä on myös asumiskuntoutusyksikkö mielenterveyskuntoutujia varten Nykyinen Tarhamäki liitettiin Jyväskylän maalaiskunnasta kaupunkiin vuonna 1914..


title: Myllyjärvi

text: Myllyjärvi on erittäin yleinen järven nimi Suomessa. Se voi tarkoittaa muun muassa seuraavia:


title: Ajonestolaite

text: Ajonestolaite () on laite, joka estää auton luvattoman ajamisen. Se on asennettu kaikkiin uusiin autoihin vuodesta 1998 alkaen ja paremmin varusteltuihin malleihin jo ennen sitä.


title: Ajonestolaite

text: Yksinkertaisin ajon estävä laite on lukkotanko, joka lukitaan ratin ja poljinten väliin. Varsinaisella ajonestolaitteella tarkoitetaan kuitenkin elektronista laitetta, joka esimerkiksi estää polttoaineen syötön, ellei virta-avain ole paikoillaan tai elektronisen lukitussysteemin transponderi ole muutaman metrin säteellä autosta.


title: JIS

text: JIS (Japanese Industrial Standard) on Japanin teollinen standardi. Se on käytössä japanilaisissa teollisuus- ja mineraalituotteissa, pois lukien lääkkeet, maatalouskemikaalit, kemialliset lannoitteet, silkkilangat sekä tietyt puu-, maatalous- ja metsätuotteet. Suomessa JIS-2 ja JIS-4 ovat tunnettuja radiopuhelinten tiiviysluokituksia. JIS-2 vastaa IP-54:n ja JIS-4 vastaa IP-55:n tiiviystasoa.


title: PowerPark

text: PowerPark on Etelä-Pohjanmaalla Kauhavan Alahärmässä sijaitseva monitoimipuisto, jonka yhtenä osana on huvipuisto. PowerParkiin kuuluu liikekeskus, hotelli, kaksi leirintäaluetta mökkeineen, ravirata, Euroopan suurin kartinghalli, Mika Salon suunnittelema Mika Salo Circuit ulkokarting-rata, ratsastuskeskus sekä elokuvateatteri. Huvipuistolaitteisiin kuuluvat muun muassa Suomen suurin puuvuoristorata, Suomen korkein maailmanpyörä ja 400 metriä pitkä vesivuoristorata.


title: PowerPark

text: Alue on pinta-alaltaan noin 160 hehtaaria. Toimintaa harjoittava yritys on Lillbacka Powerco Oy.


title: PowerPark

text: PowerPark alkoi muotoutua vuonna 2000, kun Mika Salon nimeä kantava ulkokarting-rata avattiin Lapuanjoen varteen Alahärmän Pirin alueelle. PowerParkin on perustanut alahärmäläinen teollisuusneuvos Jorma Lillbacka. Talouselämä-lehden arvioiden mukaan Lillbacka on sijoittanut monitoimipuistoon sen perustamisesta lähtien 100–200 miljoonaa euroa.


title: PowerPark

text: Vuonna 2015 PowerParkilla oli kävijöitä 450 000. Lähellä sijaitsevia kaupunkeja ovat Pietarsaari, Kokkola, Seinäjoki, Lapua ja Vaasa. Lisäksi PowerPark on Oulussa asuville lähin huvipuisto. Vuonna 2017 avattiin Härmän rautatieasema, jonka kautta on huvipuistoon mahdollista tulla junalla.


title: PowerPark

text: Taloustutkimus Oy:n tekemässä tutkimuksessa elämyspuisto PowerPark on arvioitu Suomen parhaaksi vapaa-ajankeskukseksi vuosina 2010, 2013, 2014, 2015 sekä 2016. Etelä-Pohjanmaan matkailupalkinto myönnettiin PowerParkille myös vuonna 2010.


title: PowerPark

text: Puiston ensimmäinen huvipuistolaite oli Tapis Volant, joka tuli puistoon vuonna 2002, laite poistui käytöstä vuonna 2005. Laitteiden kokonaismäärä on 40.


title: PowerPark

text: Vuonna 2015 avattiin Junker-niminen teräsvuoristorata, joka kiihdyttää matkustajat huippunopeuteen 100 km/t 1,9 sekunnissa.


title: PowerPark

text: Kesällä 2007 PowerParkin kesätyöntekijä kuoli Typhoonissa sattuneessa tapaturmassa. Tämä tapahtui, kun työntekijä jäi laitteen eteen mennessään noutamaan pudonnutta kenkää.


title: PowerPark

text: Jorma Lillbackan matkustaessa eri puolilla maailmaa tarttuu hänelle mukaan ideoita puiston visualisoinnille, joiden pohjalta ammattilaiset toteuttavat hänen näkemyksen.


title: PowerPark

text: Kauppakadun Via Roman suunnitelmat on toteuttanut Ranskalainen suunnittelutoimisto Atelier Artistique du Béton (Aab).


title: PowerPark

text: Monitoimipuiston rakennuksia koristaa Italialaisen Piero Signorin maalaukset. Hän aloitti työt PowerParkin alueella vuonna 1999, jolloin toteutui sarjan realistisia maalauksia ja opastetauluja Park Hotel Härmälle. Vuoteen 2012 mennessä Piero Signorin on maalannut 51 suurempaa maalausta sekä 78 pienempää taulua ja kylttiä PowerParkin eri rakennuksiin.


title: PowerPark

text: UIT – Hakaniemen Musiikkiteatteri ja PowerPark solmivat yhteistyösopimuksen keväällä 2012. Tarkoituksena on tuottaa musiikkiteatteriesityksiä PowerParkiin. Yhteistyö alkoi Ilon palasia – PowerPark Remix -esityksellä ja se nähtiin Palacen lavalla 6.–16. kesäkuuta 2012. Yhteistyön on määrä jatkua tulevina vuosina suuremmassa mittakaavassa.. Kaudella 2013 katsomo on nouseva.


title: PowerPark

text:
Ilon palasia – PowerPark Remix
Jonna Geagea, Tanja Huotari, Mira Luoti, Kreeta Salminen, Sari Siikander, Markku Haussila,
Timo Kärkkäinen, Taneli Mäkelä, Antti Paavilainen, Mikko Rantaniva sekä Jean S.
Ohjaus: Taneli Mäkelä
Koreografia: Reija Wäre
Kapellimestari: Timo Kärkkäinen.


title: PowerPark

text: UIT Ilometritehdas – Powerpark Remix 6.-16.6. Palace-halli: Virve Rosti, Sari Siikander, Inka Tiitinen, Tiina Peltonen, Leevi Huhtamaa, Taneli Mäkelä, Antti Paavilainen, Mikko Rantaniva, Antti Timonen sekä orkesterina 10-miehinen Jean S.


title: PowerPark

text:
UIT:n uusi kevätrevyy, Filosofian oppitunti, sai Härmän ensi-iltansa PowerParkissa perjantaina 13. kesäkuuta 2014.
Uusi Iloinen Teatteri esiintyy Powerparkissa 13.-15. kesäkuuta. Esityksiä on viisi kappaletta.


title: PowerPark

text: Powerpark julkaisi vuonna 2015 Tamperelaisen Kyy Gamesin kehittämän Trulon – The Shadow Engine roolipelin. Trulonin luoja Johan Lillbacka on yhdistänyt fantasiamaailmaansa hyvän ja pahan kamppailua, taikuutta ja steampunk-genreä. Peli on saanut hyvän vastaanoton ulkomaisessa pelimediassa. Johan Lillbacka kirjoittaa yhdessä Yhdysvaltalaisen Sci-Fi ja Fantasiakirjailija Jak Koken kanssa Truloniin perustuvan romaanin. Ensimmäinen romaani julkaistaan 2015 e-kirjana Suomeksi ja Englanniksi. Vesilaitealueelle on rakennettu ulkoilmateatteri, jossa esitetään fantasiamaailmaan pohjautuvaa teatteriesitystä koko kesäkauden ajan 2015. Esityksen tuottaa Markku Anttila, joka on tuottanut aiemmin ohjelmaa esimerkiksi Muumimaailmaan.


title: PowerPark

text: PowerParkin ensimmäisessä vaiheessa avattiin 2009 "Röllin sydän" -elokuvassa nähty Röllikylä sekä Kidiusfarmi. Kylän suunnitelman on tehnyt Janne Kopu ja Kidiusfarmi on toteutettu yhteistyössä Valion kanssa.


title: PowerPark

text: Satumaassa kuvattiin syyskuussa 2012 "Rölli ja kultainen avain" -niminen elokuva. Kyseessä on musiikin siivittämä koko perheen elokuva. Elokuvan tuotti Matila Röhr Nordisk Oy:n Marko Röhr ja ohjaa Taavi Vartia.


title: PowerPark

text: PowerPark avasi 5 000 m² suuruisen RoadHouse-liikekeskuksen keväällä 2014 alueelleen.


title: PowerPark

text: Liikekeskuksessa sijaitsee kahvio, ravintoloita, vaatetusliikkeitä, sisustus- ja lahjatavaraliikkeitä sekä K-ryhmän päivittäistavarakauppa.


title: PowerPark

text: Keväällä 2016 PowerParkkiin valmistui ravirata, jonka kaarteet ovat loivat, korkeuseroja ei ole ja kallistukset mahdollistavat nopean ravin myös kaarteissa. Rata-alueelle on 100 valjastuskarsinaa, jossa hevoset voivat myös yöpyä. Lämminveristen rataennätys on Victory Bonsai:n 11,7a (2018) nimissä, ja vastaavasti kylmäveristen ennätyksen on ravannut Costello 19,3a (2018). Härmässä on kilpailukäytössä edelleen myös vanha ravirata kilometrin päässä Powerparkin radasta.


title: PowerPark

text: Raviradan historiassa ensimmäiset palkinnot valjakoille jaettiin 7.5.2016 kun radalla järjestettiin paikallisravit. Ensimmäinen voittaja valjakko oli shetlanninponi Niemenpellon Miner ja veteliläinen Sini Haapasalo. Yleisöä paikalle oli saapunut noin tuhat.


title: PowerPark

text: Ensimmäinen kansainvälinen ravitapahtuma PowerParkin raviradalla järjestetään juhannuksena 24-25.6.2016. Nordig King -nimeä kantava kilpailu on kaksiosainen. Kylmäveriset kohtaavat Härmän PowerParkin raviradalla ensi kertaa juhannusaattona ja toisen kerran juhannuspäivänä. Voittajalle jaettava kylmäveristen ykköspalkinto on 50 000 euroa. Vuonna 2018 kilpailu muuttui kutsukilpailuksi.


title: PowerPark

text: Suomen Hippoksen hallitus on päättänyt vuoden 2016 Toto76-päivien jaon ratojen kesken. Juhannuksen Toto76-kierros siirtyy Rovaniemen sunnuntaipäivältä ajettavaksi Härmässä lauantaina.


title: PowerPark

text:
Nordig King voittajat
PowerParkissa aloitettiin kesällä 2010 neljä hehtaaria käsittävän vesilaitealueen rakennustyöt, ja rakentamisen arvioidaan kestävän vuoteen 2013 saakka. Vesilaitealue rakentuu osaksi huvipuistoa ja se käsittää useamman vesilaitteen, jotka yhdistyvät yhdeksi kokonaisuudeksi. Sen rakentamista voi seurata webkameran välityksellä virtuaalisesti monitoimipuiston internetsivujen kautta.
PowerParkin eteläiseen osaan suunnitellaan tuulivoimapuistoa sekä kymmenkerroksista hotellia Lapuanjoen ja leirintäalueen väliin.


title: PowerPark

text: Puiston yksi ensimmäisistä laitteista traileriversio vapaapudotustornista Mega Drop poistui laitevalikoimasta vuonna 2011. Laitteen korvasi uusi 75 metriä korkea ja kapasiteetiltaan suurempi 24 henkilöä kerrallaan vetävä italiaisvalmistaja Moser Ridesin toteuttama vapaapudotustorni. Uuden tornin nimeksi valittiin Dragon Tower.


title: PowerPark

text: Mika Salo Circuit on Formula 1 -tasoinen ulkokartingrata. Yksityishenkilöt pääsevät ajamaan ja seuraamaan kartingia, ellei ole kilpailuviikonloppu. Entinen Formula 1 -kuljettaja Mika Salo on osallistunut radan suunnitteluun. Radalla on ajettu sen perustamisesta saakka vuosittain lajin MM-tason osakilpailu. Katettujen katsomoiden alla sijaitsee 2 000 istumapaikkaa.


title: PowerPark

text: Power Palace -halli on runsaan hehtaarin kokoinen ja korkeimmasta kohdasta 22 metriä korkea. Siinä on 800 metrin pituinen kartingrata. Sisäradalla vuokrataan karting-autoja vuodenajasta riippumatta. Kartingrataa käytetään myös rullaluistinratana.. Radan lisäksi Power Palace-hallissa sijaitsee B-Shopping-kauppa sekä 148-paikkainen Suomen ensimmäinen ja ainoa 5D-elokuvateatteri Magnum.


title: Mehujää

text: Mehujää (myös juomajää, limonadijää) on jäätelön kaltainen elintarvike, jossa on jäädytettyä juomaa, teollisissa mehujäissä usein limonadia. Useimmat mehujäät ovat ulkomuodoltaan lähellä tikkujäätelöä.


title: Mehujää

text: Jäisiä mehutankoja on syöty jo 1800-luvulla. Ensimmäinen suuressa mittakaavassa markkinoitu tuote oli Frank Eppersonin (1894-1983) patentoima Popsicle-mehujää. 11-vuotiaana, vuonna 1905, Epperson jätti yöksi ikkunalaudalle lasin limonadia, jossa oli sekoitustikku. Seuraavana aamuna hän huomasi, että irrotettuaan limonadin kuumalla vedellä hän pystyi syömään jäätynyttä limonadia käyttäen tikkua pidikkeenä. Vuonna 1923 Epperson hankki vuosien takaiselle keksinnölleen patentin. Keksinnön englanninkielinen nimi oli ”Epsicle ice pop”, mutta lastensa ehdotuksesta Epperson antoi tuotteelle myöhemmin nimen ”Popsicle”. Mehujään ensimmäinen julkinen tarjoilu oli vuonna 1922 Oaklandissa pidetyissä tanssiaisissa, joissa mehujäätä tarjoiltiin paikallisille palomiehille. Vuonna 1925 Epperson myi tuotteen oikeudet Joe Lowe -nimiselle yhtiölle. Nykyään oikeudet ovat Good Humor -yhtiöllä.


title: Standartti

text: Standartti (josta on käytetty myös nimitystä standardi tai standertti) on aiemmin varsinkin laivauksessa käytetty puutavaran tilavuusyksikkö. Yksikön nimi pohjautuu englannin sanaan "standard"; sen lyhenne on std ja monikossa joskus stds.


title: Standartti

text: Tavallisesti käytettiin niin sanottua "Pietarin standarttia", joka vastasi sahattua puutavaraa 165 englantilaista kuutiojalkaa eli 4,67203 m, veistettyä puutavaraa 150 kuutiojalkaa eli 4,24730 m tai pyöreää puutavaraa 120 kuutiojalkaa eli 3,398 m. Eri laatuisille puutavaroille standartti oli määritelty siten, että laivassa yksi Pietarin standartti mitä puutavaraa tahansa vei aina suunnilleen saman verran tilaa.


title: Standartti

text: Kaivos- ja ratapölkkyjen mittaamisessa käytettiin myös niin sanottua "Gööteporin standarttia", joka käsitti puutavaraa 180 englantilaista kuutiojalkaa eli 5,097 pinokuutiometriä.


title: Harpyijat

text: Harpyijat () ovat siivekkäitä naisia Kreikan mytologiassa. Ne esiintyvät monissa myyttisissä kertomuksissa kiusaten ihmisiä viemällä ruokaa, mutta joissakin myös ihmisiä.


title: Harpyijat

text: Kuningas Fineus oli vaihtokaupassa Zeus-ylijumalan kanssa luopunut näkökyvystään ja saanut tilalle kyvyn nähdä tulevia tapahtumia. Myöhemmin kuningas loukkasi Zeusta paljastamalla jumalien salaisia suunnitelmia. Rangaistukseksi Zeus lähetti harpyijat piinaamaan häntä. Koska ne anastivat kaiken ruoan, kuningas tuomittiin harpyijan kohtaloon: sammumattomaan nälkään.


title: Harpyijat

text: Argonauttien käynti pelasti sokean Fineuksen. Argonautit tarvitsivat neuvoja reitinvalintaansa ja lupasivat vastapalveluksen. Fineus järjesti runsaat pidot, ja harpyijat tulivat pian osingolle. Argonauttien laivalla matkanneet siivekkäät Zetes ja Kalais vetivät aseensa esiin ja ajoivat lentäen harpyijat pois. Yksi harpyijoista putosi ja hukkui pakomatkalla jokeen, joka sai nimekseen Harpyes.


title: Harpyijat

text: Harpyijan nimi on annettu oikealle petolinnulle: Etelä- ja Keski-Amerikan sademetsissä elävälle suurikokoiselle kotkalajille, joka on kyllin vahva sieppaamaan latvustosta apinoita ja laiskiaisia. Harpyija-sanasta on lähtöisin myös suomen kielen rumaa vanhaa naista tarkoittava sana "harppu".


title: Skylla ja Kharybdis

text: Skylla ja Kharybdis ( ja Χάρυβδις) ovat kaksi kreikkalaisessa mytologiassa mainittua merihirviötä, jotka asustivat kapean Messinansalmen molemmin puolin niin, että salmesta kulkevan laivan oli pakko kulkea jommankumman läheltä. Tarun mukaan toisella rannalla olleessa kallioluolassa asui Skylla; tällä oli kuusi koiran päätä, joilla se nappasi mukaansa ohikulkevasta laivasta kuusi miestä. Toisella rannalla olleella kalliolla oleillut Kharybdis taas muodosti suuren vesipyörteen, joka imaisi mukaansa koko ohikulkevan laivan.


title: Skylla

text: Skylla () oli kreikkalaisessa mytologiassa toinen Italian ja Sisilian väliseen kapean Messinansalmen reunoilla olleista merihirviöistä; Skylla oleili luolassaan toisella rannalla, ja vastapäisellä rannalla oli Kharybdis, jättimäinen vesipyörre. Salmen rannat olivat vain nuolen kantaman päässä toisistaan, joten kun salmessa purjehtiva laiva yritti välttää toista hirviöistä, se ajautui liian lähelle toista.


title: Skylla

text: Antiikin taiteessa Skylla kuvattiin kalanpyrstöiseksi merenneidoksi, jonka lanteita kiersi kuitenkin neljästä kuuteen koiran päätä. Homeros kertoo, että Skylla olisi ollut Krataiiksen tytär, kaksitoistajalkainen hirviö, jolla oli kuudessa koiranpäässään kolme riviä teräviä hampaita, ja joka haukkui koiran lailla. Tuoreemmissa kirjoituksissa vanhemmiksi on esitetty Forkysia ja Krataiista tai Trienosta, Forkysta ja Lamiaa, Poseidonia ja Krataiista tai Typhonia ja Ekhidnaa. Häntä on myös esitetty Tritonin tyttäreksi.


title: Skylla

text: Homeroksen Odysseiassa kerrotaan, kuinka Odysseus sai manalassa käydessään neuvon haamulta, että hänen olisi parempi purjehtia lähempää Skyllaa kuin Kharybdista, tai muuten hän voisi menettää koko aluksensa. Näin tapahtuikin, ja Odysseus menetti kuusi miestänsä Skyllan siepattua nämä suihinsa. Sen sijaan argonautit olivat onnistuneet ohittamaan aiemmin molemmat hirviöt jäämättä niiden armoille, mutta tällöin Hera oli käskenyt Thetiin neuvomaan heitä.


title: Skylla

text: Roomalaiset runoilijat esittivät, että Skylla oli nymfi, joka ei alun perin syntynyt hirviönä, vaan oli kaunis neito. Ovidius kertoo, että Glaukos, merenjumala, rakastui tähän, mutta Skylla pakeni maalle, jonne Glaukos ei voinut häntä seurata. Epätoivoisena Glaukos pyysi Kirkeä valmistamaan hänelle taikajuoman, joka saisi Skyllan rakastumaan häneen. Hänen kertoessa rakkaudestaan Kirke rakastuikin itse Glaukokseen, joka kuitenkin torjui tämän lähentelyn. Mustasukkaisena Skyllalle Kirke valmisti myrkyn ja kaatoi sen lähteeseen, jossa Skyllan oli tapana kylpeä. Heti kun nymfi astui veteen, hän muuttui hirviöksi kuusine koiran päineen, ja kykenemättä surkeudessaan edes liikkumaan, hän tuhosi kaiken ympäriltään. Jos laiva purjehti liian läheltä häntä, jokainen päistä sieppasi yhden miehistöstä. Tzetzes ja Servius puolestaan kertovat Skyllan olleen alun perin Poseidonin rakastettu, jonka Amfitrite muutti mustasukkaisuudesta hirviöksi.


title: Skylla

text: Herakleen kerrotaan surmanneen Skyllan tämän varastettua härkiä Geryonin karjasta. Forkys poltti kuitenkin tyttärensä ruumiin roviolla ja herätti tämän takaisin eloon.


title: Skylla

text: Ovidiuksen mukaan Skylla oli muutettu kallioksi ennen kuin Aineias purjehti salmen läpi – Nonnoksen mukaan tämän teki Poseidon. Tämän jälkeen Skylla nimenä viittasikin toiseen salmessa olevista luodoista.


title: Kharybdis

text: Kharybdis () oli kreikkalaisessa mytologiassa toinen Italian ja Sisilian väliseen kapean Messinansalmen merihirviöistä. Toisella rannalla olleessa luolassa oleili Skylla, jonka kuusi koiran päätä sieppasivat merimiehiä ohipurjehtivista laivoista, ja vastarannan kalliolla kasvoi viikunapuu, jonka alla oleileva Kharybdis imaisi kolme kertaa päivässä valtavat vesimassat sisäänsä ja sylkäisi ne sitten taas ulos. Luultavasti Kharybdis onkin ollut salmen vuoroveden henkilöitymä.


title: Kharybdis

text: Kharybdis oli Poseidonin ja Gaian tytär ja alun perin najadi, merinymfi. Hän nosti tulvia ja saartoi maata aalloillaan laajentaakseen isänsä valtakuntaa mutta suututti Zeuksen, koska hän samalla supisti tämän hallitsemaa maata. Rangaistukseksi Zeus kahlehti Kharybdiin merenpohjaan. Toisen version mukaan Kharybdis varasti jatkuvasti Herakleen karjaa, ja sen vuoksi Zeus paiskasi hänet vasamallaan mereen.


title: Kharybdis

text: Koska salmen rannat olivat vain nuolenkantaman päässä toisistaan, salmessa purjehtiva laiva yritti välttää toista hirviöistä ja ajautui siksi liian lähelle toista. Argonautit olivat aikanaan onnistuneet ohittamaan salmen jäämättä merihirviöiden armoille, mutta tällöin Hera oli käskenyt Thetiin neuvomaan heitä. Sen sijaan Odysseus ei ollut yhtä onnekas. Homeroksen "Odysseiassa" kerrotaan, kuinka Odysseus manalassa saamansa ohjeen mukaisesti aluksi purjehti lähempää Skyllaa kuin Kharybdista ja menetti kuusi miestänsä tälle. Aluksen päästyä salmen ohitse ja rantauduttua saarelle, jossa Helios laidunsi pyhää karjaansa, miesten tuli kuitenkin nälkä, ja he teurastivat lauman parhaat härät. Suuttuneena Helios uhkasi Zeukselle mennä manalaan loistamaan kuolleille, ellei tämä tekisi asialle jotakin, jolloin Zeus suostui kostamaan teon tuhoamalla salamallaan aluksen ja miehistön lukuun ottamatta Odysseusta, joka ei ollut osallistunut ateriaan.


title: Kharybdis

text: Odysseus ajautui haaksirikkoisena tällä kertaa Kharybdiin tykö mutta vältti joutumasta sen kitaan pitämällä lujasti kiinni viikunapuusta. Veden purkauduttua ulos Odysseus päästi otteensa irti ja pelastautui takaisin aallon mukana tulleelle lautalleen.


title: Odysseus

text: Odysseus () oli kreikkalainen tarusankari ja Ithakan saaren myyttinen kuningas, Laerteen ja Antikleian poika. Hänen kerrotaan olleen jumalatar Pallas Athenen suosiossa. Hän oli tunnettu älystään ja neuvokkuudestaan, mistä hän ansaitsi epiteetin "viekas Odysseus". Odysseuksen henkilöhahmo esiintyy sekä Homeroksen nimiin pannussa "Iliaassa" että "Odysseiassa".


title: Odysseus

text: Ithakalta on löydetty mykeneläisaikainen palatsi, jota kutsutaan yleisesti Odysseuksen palatsiksi.


title: Odysseus

text: Odysseus osallistui Troijan sotaan kreikkalaisten joukoissa. Häntä pidettiin kreikkalaisista ovelimpana, ja juuri Odysseus keksikin Troijan hevosen, jonka avulla kreikkalaiset lopulta valloittivat Troijan.


title: Odysseus

text: Eepos "Odysseia" kertoo Odysseuksen kotiinpaluusta vaimonsa Penelopen ja poikansa Telemakhoksen luo. Matka kestää kymmenen vuotta. Sen aikana hän kohtasi kyklooppeja, seireenejä ja velhottaria. Hän kävi myös manalassa tapaamassa sokeaa tietäjää.


title: Odysseus

text: Kykloopit olivat jättiläisiä, joilla oli ainoastaan yksi silmä keskellä otsaa. He viettivät huoletonta elämää, sillä maa kasvoi viljaa ja puut rypäleitä työtä tekemättä. He eivät tunteneet lakia eivätkä tienneet mitään kansankokouksista, vaan asuivat kukin yksikseen vuorenluolissa. Odysseus saapui kyklooppien saarelle ja astui kahdentoista kumppaninsa kanssa erääseen luolaan, kun siinä asuva jättiläinen oli paimentamassa lampaitaan laitumella. Luolassa oli juustokoreja ja maitoastioita sekä karsinoissa karitsoja ja kilejä.


title: Odysseus

text:
Jättiläinen palasi kotiin ja rysäytti maahan niin suuren puutaakan, että kreikkalaiset pakenivat ryskettä säikkyen luolan nurkkaan. Nostettuaan suuren kalliolohkareen luolan suulle, lypsettyään karjansa ja juotuaan maitoa hän teki tulen. Silloin hän huomasi muukalaiset. Odysseus kehotti turhaan häntä muistamaan, että Zeus suojelee vieraita. Kyklooppi tempaisi kaksi Odysseuksen kumppania ja paiskasi heidät maahan, niin että veri ja sisälmykset roiskuivat ympäri luolaa. Hän paloitteli heidän ruumiinsa ja söi ne pala palalta. Sitten hän ojentautui luolan lattialle ja vaipui uneen.
Odysseus ei kuitenkaan uskaltanut tappaa jättiläistä, koska kreikkalaiset eivät olisi jaksaneet nostaa pois kiveä luolan suulta. Herättyään aamulla kyklooppi otti taas kaksi Odysseuksen kumppania ja syötyään heidät ajoi laumansa laitumelle. Sillä aikaa Odysseus teroitti nuijansa varrenpään ja kätki sen roskakasaan. Kun jättiläinen palasi ja taas söi kaksi miestä, Odysseus lähestyi häntä ja antoi hänelle kannun viiniä, jota kreikkalaisilla oli mukanaan. Ilahtuneena lahjasta jättiläinen kysyi Odysseuksen nimeä voidakseen antaa hänelle vastalahjan. Odysseus sanoi nimensä olevan "Ei kukaan". "No hyvä," sanoi jättiläinen, "minun vieraslahjani on se, että minä syön sinut, "Ei kukaan", viimeiseksi kaikista kumppaneistasi." Ja hän vaipui uneen.


title: Odysseus

text: Hänen nukkuessaan kreikkalaiset ottivat teroitetun nuijan, joka oli suuri kuin laivan masto, ja sysäsivät sen yhdessä hänen silmäänsä. Jättiläinen alkoi ulvoa, ja muut kykloopit kokoontuivat luolan suulle. Kyklooppi valitti näille, että "Ei kukaan" oli vahingoittanut häntä ja että "Ei kukaan" yrittää tappaa hänet. Kykloopit pitivät jättiläistä hulluna ja päättelivät, ettei kukaan ollut tehnyt hänelle pahaa, ja menivät pois. Kun jättiläinen laski laumaansa ulos, kreikkalaisetkin pääsivät ulos piiloutuneina roikkumaan villoista suurten pässien alla. He purjehtivat pois saaresta.


title: Odysseus

text: Uusia seikkailuja oli vielä edessä. Odysseus sai tuulten jumala Aiolokselta säkin, johon kaikki tuulet olivat suljettuina. Odysseuksen nukkuessa hänen kumppaninsa uteliaisuudesta avasivat säkin, ja kaikki tuulet ryntäsivät ulos ja nousi suuri myrsky. Vain yksi laiva pelastui. Laivalla Odysseus saapui saarelle, jossa asui noita Kirke, joka muutti Odysseuksen kumppanit sioiksi, mutta Odysseus pakotti noidan palauttamaan heidät entiseen muotoonsa. Sitten Odysseus kävi Manalassa puhumassa äitinsä kanssa.


title: Odysseus

text: Odysseus sattui retkellään myös lähelle seireenien saarta, jotka houkuttelivat viekkaasti suloisella laulullaan ohi purjehtivia luokseen tappaakseen heidät. Odysseus välttyi joutumasta laulun tenhovoiman uhriksi siten, että sulloi vahaa kumppaniensa korviin ja sidotti itsensä kiinni mastoon. Faiakilaisten saareella hänet otettiin ystävällisesti vastaan, ja sieltä hänet saatettiin omaan valtakuntaansa, pieneen kalliosaareen Ithakaan.


title: Odysseus

text: Matkan päätyttyä hänen täytyi vielä lepyttää merenjumala Poseidon, jonka pojan hän oli surmannut Troijan sodan aikana ja jonka jälkeläisen, kyklooppi Polyfemoksen hän oli sokeuttanut. Poseidon vihasi Odysseusta ja yritti monilla keinoillaan tappaa tämän. Poseidon löi myös Pallas Athenen kanssa vetoa, että Odysseys ei palaa Ithakaan elävänä, mutta hävisi vedon.


title: Odysseus

text: Kun Odysseus oli palannut Ithakaan, Penelopea piirittivät useat kosijat. Penelope kaipasi yhä Odysseusta ja lupasi kosijoilleen päättää, kenet ottaa, vasta kun oli kutonut kankaan valmiiksi. Kangas edistyi hitaasti, sillä Penelope purki yöllä sen, mitä oli päivällä kutonut. Kun kangas vihdoin valmistui, viimeisenä kokeena Penelope pani kosijat ampumaan Odysseuksen jousella, mutta kukaan kosijoista ei jaksanut jännittää sitä. Odysseus pukeutui kerjäläiseksi ja pyysi saada ampua, mutta muut vain nauroivat. Kun Odysseus jännitti jousen vaivattomasti ja ampui nuolen 12 kirveenreiän läpi, Penelopen oli uskottava, että hänen miehensä oli palannut.


title: Vesa Aaltonen

text:
Vesa Aaltonen (s. 7. maaliskuuta 1950) on suomalainen muusikko, joka tunnetaan erityisesti Tasavallan Presidentti -yhtyeen rumpalina, jonka jälkeen hän oli töissä vuoden verran eräässä filmiyhtiössä. Muita tärkeitä yhtyeitä hänen urallaan ovat olleet Eero Raittisen Help, Albert Järvinen Band, Made in Sweden, The Group sekä Kirkan, Hectorin ja Pekka Pohjolan eri kokoonpanot. Hän on toiminut myös sessiomuusikkona jo 1970-luvulta alkaen.
Vesa


title: Vesa Aaltonen

text: Aaltonen käyttää Yamahan rumpuja ja Zildjian symbaaleja.


title: Taulu

text:
Taululla tarkoitetaan yleensä seinällä olevaa tai seinälle laitettavaa koriste-esinettä, taulumaalausta tai muuta kuvaa (usein kehystetty).
Se voi tarkoittaa myös seuraavia asioita:


title: Euskaltel-Euskadi

text: Euskaltel-Euskadi oli Baskimaassa 1994 perustettu ammattipyöräilytalli. Joukkue oli mukana ammattipyöräilyn korkeimmalla kilpailutasolla, UCI ProTourilla ja vakiovieras Ranskan, Espanjan ja Italian ympäriajoissa. Joukkueen pääsponsorit olivat Bilbaossa päämajaansa pitävä telekommunikaatioalan yritys sekä autonomisen Baskimaan aluehallinto.


title: Euskaltel-Euskadi

text: Manageri Miguel Madariga oli kiertänyt kansallisia ja kansainvälisiä pyöräilykilpailuja, erityisesti Ranskan ympäriajon Pyreneiden-etappeja ja oli vaikuttunut baskikannattajien innosta sekä omistautumisesta. Madariaga päätti perustaa Baskimaahan oman ammattilaisjoukkueen edistämään nuorten baskiajajien kehitystä. Euskaltel-Euskadi sai alkunsa vuoden 1994 ensimmäisenä päivänä. Vasta viimeisenä toimintavuotena 2013 talliin pääsi myös muita kuin baskitaustaisia pyöräilijöitä.


title: Euskaltel-Euskadi

text: Joukkueen suurimpia tähtiä olivat viimeisinä vuosina Mikel Astarloza, Igor Antón, Mikel Nieve ja Samuel Sánchez. Euskaltel-Euskadi oli tärkeässä asemassa myös Joseba Belokin, Iban Mayon ja Haimar Zubeldian uran käynnistämisessä.


title: Suomen kansalaisuus

text: Suomen kansalaisuus tarkoittaa Suomen kansalaisuuslain mukaan "lainsäädännöllistä sidettä, joka määrittää yksilön aseman valtiossa ja jolla määritetään yksilön ja valtion välisiä keskeisiä oikeuksia ja velvollisuuksia;". Ennen itsenäistymistä ja maan tasavallaksi muuttumista käytettiin niistä Venäjän keisarin alamaisista, joita hallittiin Suomen suuriruhtinaskunnan lakien mukaisesti nimitystä "keisarin suomalainen alamainen" tarkoittaen sitä, että heillä olivat ne oikeudet, jotka Suomen suuriruhtinaskunnan autonomiasta johtui esimerkiksi valtiopäivämiesedustajuutena tai oikeutena tulla nimitetyiksi virkamiehiksi.


title: Suomen kansalaisuus

text: Suomen kansalaisuuden voi saada syntymässä, ilmoitusmenettelyllä tai hakemuksesta. Suomen kansalaisuuden saamisesta päättää Maahanmuuttovirasto. Kansalaisuus voidaan myöntää vain, jos kansalaisuutta hakevan henkilön henkilöllisyydestä ei ole epäselvyyttä. Joissakin tapauksissa Maahanmuuttovirasto voi selvittää henkilön kansalaisuusaseman.


title: Suomen kansalaisuus

text: Syntymällä kansalaisuuden saa


title: Suomen kansalaisuus

text: Alle 12-vuotias ottolapsi saa Suomen kansalaisuuden siitä hetkestä, kun lapseksi ottaminen on Suomessa pätevä. Jos avioliiton ulkopuolella syntyneen lapsen isä on Suomen kansalainen ja menee naimisiin lapsen muunmaalaisen äidin kanssa, lapsesta tulee Suomen kansalainen joko avioliiton solmimispäivästä tai isyyden vahvistamispäivästä lukien. Suomesta löytynyttä lasta pidetään Suomen kansalaisena, kunnes toisin osoitetaan. Suomessa syntyneeksi katsotaan myös lapsi, joka on syntynyt suomalaisessa aluksessa tai ilma-aluksessa Suomen ulkopuolella. Samoin Suomen kansalaisina pidetään Suomessa syntyneitä lapsia, joiden vanhempien kansalaisuus on tuntematon. Lapsen kansalaisuus voi selvitä ja hänet voidaan todeta muun valtion kansalaiseksi. Jos tällaisen lapsen kansalaisuusasema ei ole selvinnyt viiden vuoden ikään mennessä, Suomen kansalaisuus kuitenkin säilyy.


title: Suomen kansalaisuus

text:
Ilmoituksesta kansalaisuuden voi saada
eikä hän ei ole vihollisvaltion kansalainen tai entinen kansalainen jos puolustustila on astunut voimaan. Hän ei ole myöskään voinut menettää Suomen kansalaisuuttaan väärien tietojen antamisen vuoksi.
Ilmoituksella saatava kansalaisuus katsotaan alkaneeksi ilmoituksen tekopäivänä tai kansalaisuuden saamisen edellytysten täyttymispäivänä.


title: Suomen kansalaisuus

text:
Normaali menettely kansalaisuuden saamiseksi syntymän jälkeen on hakemus. Hakemuksella kansalaisuus voidaan pääsääntöisesti myöntää, jos
Kansalaisuutta ei kuitenkaan myönnetä
Kansalaisuuden voi saada jo neljän vuoden yhtäjaksoisen (tai kuuden vuoden katkonaisen) maassa asumisen jälkeen, jos
Pohjoismaiden kansalaiset voivat saada kansalaisuuden asuttuaan maassa kaksi vuotta yhtäjaksoisesti.


title: Suomen kansalaisuus

text:
Lapsi voi saada kansalaisuuden yhdessä huoltajansa kanssa kanssahakijana. Yksin lapsi voi saada kansalaisuuden huoltajan tai edunvalvojan tekemällä hakemuksella, jos
Lapsen kansalaistamisen edellytykset määräytyvät tämän iän mukaan.


title: Suomen kansalaisuus

text:
Nuhteettomuusedellytyksen tarkoituksena on estää rikollisia saamasta Suomen kansalaisuutta. Edellytystä tulkitaan laajasti: myös rikos, josta ei ole tuomittu rangaistusta voidaan ottaa huomioon, jos hakija on siihen syyllistynyt. Pelkät rikesakot eivät vaikuta kansalaisuuden saamiseen. Maahanmuuttovirasto voi määrätä odotusajan, joka hakijan on elettävä nuhteettomasti ennen kansalaistamista.
Odotusaika voi useiden rangaistuksen takia pidentyä kuitenkin enintään kyseisestä lajista annettavaan maksimiaikaan. Odotusaika ulottuu aina vähintään ehdollisen vankeusrangaistuksen koeajan tai lähestymiskiellon loppuun. Odotusajan jälkeen on tehtävä uusi hakemus.


title: Suomen kansalaisuus

text: Hakemuksen hyväksymisestä ilmoitetaan perisuomalaisesti tekstiviestillä.


title: Suomen kansalaisuus

text: Suomen kansalainen, joka on vieraan valtion kansalainen tai haluaa tulla sellaiseksi, voidaan hakemuksesta vapauttaa Suomen kansalaisuudesta. Hakemusta ei hyväksytä, jos hakijalla on Suomessa kotikunta ja hän pyrkii välttämään Suomen kansalaisuudesta aiheutuvia velvollisuuksia luopumalla Suomen kansalaisuudesta. Jos hakija ei ole minkään maan kansalainen, hänet vapautetaan Suomen kansalaisuudesta vain sillä ehdolla että hän saa jonkun muun kansalaisuuden ja tieto toisesta kansalaisuudesta toimitetaan määräaikaan mennessä. Maahanmuuttovirasto antaa todistuksen ehdon täyttymisestä eli kansalaisuudesta vapautumisesta vasta, kun selvitys vieraan valtion kansalaisuuden saamisesta on toimitettu Maahanmuuttovirastoon.


title: Suomen kansalaisuus

text: Kansalaisuuslain tarkoituksena on ehkäistä kansalaisuudettomuutta. Tämän vuoksi kukaan ei saa menettää Suomen kansalaisuutta, jos siitä seuraisi se, ettei henkilö ole minkään maan kansalainen.


title: Suomen kansalaisuus

text: Lapsi voi menettää isyyden perusteella saadun Suomen kansalaisuuden, jos avioisän isyyden kumoamiseen johtanut kanne nostetaan ennen kuin lapsi on täyttänyt viisi vuotta tai jos isyys oli vahvistettu, ennen kuin on kulunut viisi vuotta isyyden vahvistamisesta . Arvioinnissa otetaan huomioon lapsen ikä ja siteet Suomeen.


title: Suomen kansalaisuus

text:
Hakemuksesta saadun kansalaisuuden voi menettää, jos kansalaisuuden saamisen jälkeen käy ilmi että hakija on hakemuksessaan antanut vääriä tietoja tai salannut viranomaisilta joitakin tietoja. Väärän tai salatun tiedon on täytynyt olla sellainen, että kansalaisuutta ei olisi myönnetty, jos oikea asiantila olisi ollut tiedossa. Viranomaisen täytyy panna kansalaisuuden menettämistä koskeva asia vireille ennen kuin viisi vuotta on kulunut kansalaisuuden myöntämisestä. Suomen kansalainen, jolla on myös toisen valtion kansalaisuus, menettää Suomen kansalaisuuden täyttäessään 22 vuotta, jos hänellä ei ole riittäviä siteitä Suomeen. Riittäväksi siteeksi katsotaan, jos hänen täyttäessään 22 vuotta
hän on täytettyään 18 vuotta, mutta ennen 22-vuotispäivää


title: Suomen kansalaisuus

text: Maahanmuuttovirasto ohjeistaa vuosittain 18 vuotta täyttäviä henkilöitä siitä, mitä heidän tulee tehdä, jotta Suomen kansalaisuus säilyy heidän täyttäessään 22 vuotta. Ohje lähetetään niille sinä vuonna 18 vuotta täyttäville Suomen kansalaisille joilla ei ole ollut kotikuntaa Suomessa yhteensä vähintään seitsemää vuotta, ja joilla on Väestötietojärjestelmään merkitty osoite, josta heidät voidaan tavoittaa. Kansalaisuuslain tarkoittama riittävä side Suomeen ei välttämättä tarkoita samaa kuin asevelvollisuuslain tarkoittama side Suomeen.


title: Suomen kansalaisuus

text: Suomen kansalaisuudesta seuraavat täydet poliittiset oikeudet, joista tärkein on oikeus äänestää ja asettua ehdolle valtiollisissa vaaleissa. Sosiaaliturvan osalta kansalaisuuden seuraukset eivät ole yksiselitteisiä. Useimmat sosiaaliturvaa koskevat lait rinnastavat maassa pysyvästi asuvan ulkomaalaisen kansalaiseen. Toisaalta ne sulkevat usein piiristään pois maan ulkopuolella asuvat kansalaiset. Euroopan unionin yhdentymiskehityksen johdosta useimpiin virkoihin ei tarvita enää Suomen kansalaisuutta, mutta poliisin, rajavartiolaitoksen, tullin, oikeuslaitoksen ja korkeimpien valtioelinten virkoihin kansalaisuutta edellytetään.


title: Suomen kansalaisuus

text: Suomen kansalaisuudesta seuraa aina automaattisesti Euroopan unionin kansalaisuus, joka oikeuttaa tietyin edellytyksin vapaasti liikkumaan, tekemään työtä ja nauttimaan asuinmaan sosiaaliturvaa Euroopan unionissa. Pohjoismaiden alueella nämä etuoikeudet ovat usein vielä unionisäädöksiäkin laajempia. Suomen passi, joka myönnetään ainoastaan maan kansalaiselle, oikeuttaa useissa maissa viisumivapauteen. Suomen kansalaisella on aina oikeus saapua Suomeen eikä häntä voida pääsääntöisesti luovuttaa vastoin tahtoaan toiseen valtioon.


title: Suomen kansalaisuus

text:
Suomen kansalaisuudesta seuraa velvoitus noudattaa Suomen lakeja myös maan ulkopuolella. Suomalaisten toisiaan vastaan tekemät rikokset ovat tekopaikasta riippumatta Suomen rikoslain alaisia. Suomalaisella on myös velvollisuus noudattaa Suomen lainsäädäntöä toimiessaan kansainvälisillä merialueilla ja Etelänapamantereella. Verotuksessa ja kielitaitovaatimuksissa
Suomen kansalaisia saatetaan kohdella ulkomaalaisista poikkeavasti. Asevelvollisuus koskee vain Suomen kansalaisia ja kansalaisuudettomia Suomessa asuvia, jotka on täällä julistettu asevelvollisiksi.


title: Yoko Ono

text: Yoko Ono (, s. 18. helmikuuta 1933 Tokio) on japanilainen muusikko ja taiteilija.


title: Yoko Ono

text: Ono kuului fluxus-liikkeeseen 1960-luvulla ja sai vaikutteita zen-filosofiasta. Ono on tehnyt performansseja, käsitteellisiä teoksia ja filmejä. Monissa teoksissa yleisöllä on keskeinen osa. Teos saa muotonsa esimerkiksi katsojien lyödessä siihen nauloja. Onon kolmas puoliso oli John Lennon.


title: Yoko Ono

text: Onon vanhemmat ovat pankkiiri-isä Eisuke Ono ja merkittävään pankkiirisukuun kuulunut äiti Isoko (o.s. Yasuda). Ono ja hänen sisaruksensa pakenivat toista maailmansotaa maaseudulle, missä he joutuivat kerjäämään ruokaa ja kuljettamaan omaisuuttaan kottikärryissä. Heidän isänsä jäi kaupunkiin, mutta joutui sotavankileirille Saigoniin, Vietnamiin. Sodan loputtua Onon perhe muutti Scarsdaleen, New Yorkin osavaltioon Yhdysvaltoihin.


title: Yoko Ono

text: Vuonna 1956 Ono meni naimisiin säveltäjä Toshi Ichiyanagin kanssa. He erosivat vuonna 1962. 28. marraskuuta samana vuonna hän avioitui yhdysvaltalaisen jazz-muusikon Anthony Coxin kanssa. Avioliitto mitätöitiin 1. maaliskuuta 1963, koska Onon avioero Ichiyanagista ei ollut vielä voimassa, mutta he menivät uudelleen naimisiin 6. kesäkuuta. Heidän myrskyisä liittonsa päättyi kuitenkin pian, vaikka avioero astui virallisesti voimaan vasta 2. helmikuuta 1969. Heidän tyttärensä Kyoko Chan Cox syntyi 8. elokuuta 1963. Lapsi vietti aikansa etupäässä isänsä hoivissa, mutta hän vieraili myös Onon ja Lennonin luona. Vuonna 1971 Cox katosi Kyokon kanssa kristilliseen fundamentalistiyhteisöön menetettyään tyttären huoltajuuden Onolle. Ono tapasi tyttärensä seuraavan kerran vasta vuonna 1994.


title: Yoko Ono

text: Yoko Ono ja John Lennon tapasivat Onon taidenäyttelyssä Lontoossa vuonna 1966. Pari vuotta myöhemmin Lennon erosi ensimmäisestä vaimostaan Cynthiasta ja meni naimisiin Onon kanssa Gibraltarilla 20. maaliskuuta 1969. Heidän poikansa Sean syntyi Lennonin 35. syntymäpäivänä 9. lokakuuta 1975.


title: Yoko Ono

text: Lennon viittasi Onoon useissa lauluissaan, esimerkiksi kappaleissa "The Ballad of John and Yoko", "Oh Yoko!" ja "Dear Yoko". Ono julkaisi ensimmäisen sooloalbuminsa "Yoko Ono/Plastic Ono Band" vuonna 1970.


title: Yoko Ono

text: Onoa on syytetty The Beatles -yhtyeen hajottamisesta. Kun Lennon ja Ono muuttivat erilleen vuonna 1973, Ono valitsi heidän sihteerinsä May Pangin Lennonin rakastajattareksi siksi aikaa kun he olivat erossa. Lennon ja Pang olivat yhdessä vuoteen 1975 asti, jolloin Lennon ja Ono sopivat.


title: Yoko Ono

text: 8. joulukuuta 1980 Lennon ja Ono olivat studiossa työstämässä Onon kappaletta "Walking on Thin Ice". Kun he palasivat kotiinsa, häiriintynyt ihailija Mark David Chapman murhasi Lennonin. "Walking on Thin Ice (For John)" julkaistiin singlenä alle kuukautta myöhemmin, ja siitä tuli Onon ensimmäinen ja viimeinen listamenestys.


title: Yoko Ono

text: Vuonna 2007 julkaistiin remixlevy "Open your box", jossa on kuuluisien dj:den miksauksia Onon tunnetuimmista kappaleista. Miksaajina mm. Pet Shop Boys ja Orange Factory.


title: Yoko Ono

text: Vuonna 2009 Ono sai uransa ensimmäisen musiikkipalkinnon, kun Mojo-lehti myönsi hänelle kunniapalkinnon elämäntyöstään muusikkona.


title: Yoko Ono

text: Ono vieraili vuonna 2013 Helsingin Juhlaviikoilla.


title: Yoko Ono

text: Onon ja Lennonin rakkaustarinasta tehdään elokuva, jonka tuottajana toimii Ono itse. Elokuvan käsikirjoittaa Anthony McCarten.


title: Lahjakkuus

text: Lahjakkuus on monilajista monitaitoisuutta, tai erityistä taitavuutta ja suorituskykyä jollakin tiedon tai taidon osa-alueella (matemaattinen lahjakkuus, kielellinen lahjakkuus, musiikillinen lahjakkuus). Lahjakkuus on yksilöitä vertaileva käsite: Lahjakkuuden lajit ja taidot vaihtelevat eri yksilöillä ja yksilö on lahjakas tai vähemmän lahjakas aina suhteessa oletettuun keskimääräiseen lahjakkuuteen.


title: Lahjakkuus

text: Monilajinen lahjakkuus voidaan ajatella kykynä löytää tai luoda ongelmia, jotka auttavat yksilöä oppimaan uutta. Erityislahjakkuus taas on kykyä suoriutua erityisen taitavasti jostain tehtävistä; tällaisilla erityiskyvyillä on usein aivoissa paikannettavissa olevia alueita, joiden rakenteen tai toiminnan suhteen lahjakkaat eroavat valtaväestöstä (joko synnynnäisesti tai oppimisen seurauksena). Aivojen toiminnan kuvaus ei kuitenkaan välttämättä kerro sen enempää siitä, mitä lahjakkuus on tai erojen syistä (geenit vs. ympäristö). Ihmisen käyttäytymistä säätelevät monet yksilölliset perityt ja koetut tekijät.


title: Lahjakkuus

text: Koulussa menestyminen on yksi länsimaisessa yhteiskunnassa keskeinen lahjakkuuden erityisalue - "koululahjakkuus" - jolla ei välttämättä ole muuta korrelaatiota elämässä tai työssä menestymiseen kuin se, että suuntautuminen työuralle perustuu koulutukseen ja edellyttää sitä. Koulukyvykkyyttä ei mitata muun muassa älykkyysosamäärällä. Älykkyysosamäärä ei pysty kuvaamaan esimerkiksi sosiaalista lahjakkuutta, joka on dynaaminen ja tilannespesifi sekä yhteydessä metataitoihin ja persoonallisuuteen. Erilaisille oppijoille tulisi tarjota erilaisia lahjakkuuksia ja persoonallisia taipumuksia vastaavia erilaisia oppimistilanteita. Usein lahjakkuus ymmärretään samaksi kuin älykkyys. Älykkyys on kuitenkin vain yksi lahjakkuuden puolista. Lahjakkuuden käsite on sidoksissa aikaan ja kulttuuriin. Lahjakas ihminen luo tuotteita tai tarjoaa palveluja, joita tarvitaan hänen kulttuurissaan.


title: Lahjakkuus

text: Howard Gardner on luokitellut älykkyyden jakautuvan seitsemään lahjakkuuden lajiin, jotka ovat toisistaan riippumattomia. Jokaisella on taitoja eri lahjakkuuksien alueilla, mutta jotkut alueet ovat vahvempia tai heikompia.Myöhemmin Gardner lisäsi tähän listaan luonnontuntemuksen eli naturalistisen lahjakkuuden.


title: Lahjakkuus

text: Koulussa ja kotona korostetaan usein lasten lahjakkuutta oppimisen avaimena. Niinpä lapset haluavat vaikuttaa lahjakkailta ja peittelevät työmäärää, joka oppimiseen liittyy. He eivät halua näyttää "tyhmiltä", sillä opettajien, vanhempien ja kavereiden edessä älykkäältä näyttäminen on tärkeää. Omia ponnisteluja hävetään, koska omaa tyhmyyttä ei haluta näyttää. Lahjakkuusharha saa lapset välttämään haasteita ja pelkäämään virheitä. Menestyksen vaatima kova työ koetaan uhkana itsetunnolle. Sen sijaan, että tartuttaisiin haasteisiin, usko lahjakkuuteen menestystekijänä saa lapsen kadottamaan itseluottamuksensa ja motivaationsa .


title: Albion (albumi)

text: Albion on vuonna 1986 julkaistu ensimmäinen Pertti Neumannin sooloalbumi, joka julkaistiin hieman ennen Dingon hajoamista. Albion on muinainen nimi Englannille.


title: Albion (albumi)

text: Neumann oli albumin tekoaikaan kiinnostunut etenkin kelttiläisestä musiikista ja traditiosta sekä mytologiasta. Albumin musiikissa ja soitinvalikoimassa on vaikutteita kansanmusiikista, ja osa sävellyksistä on traditionaalisia. Tuotannossa ei kuitenkaan ole tavoiteltu aidonkuuloista kansanmusiikkia, ja esimerkiksi äänitystekniikka on ajanmukaista.


title: Albion (albumi)

text: Levyn tunnetuimmaksi kappaleeksi tuli "Naiselleni", joka on suomennos Moody Bluesin kappaleesta "For My Lady". Levyllä kuullaan myös suomenkielinen versio Queenin kappaleesta '39. "Sana saapui Ranskaan" on traditionaalinen sävellys. "Gaudete" (iloitkaa, ylistäkää) on keskiaikainen latinankielinen ja latinaksi esitetty Jeesus Kristuksen syntymän ylistys, jonka musiikki on sävelletty 1500-luvulla. Kappale esitetään a cappellana. Soolo-osuudet laulaa poikatenori Niko Haukkala Cantores Minores -kuorosta. Kappale on Piae Cantiones -kokoelmassa. Neumannin version innoittajana on brittiläisen folk-rock-yhtye Steeleye Spanin esitys, joka nousi maan singlelistalle 1973 sijalle 14 albumilta "Below The Salt" vuodelta 1972. Muutoin kappaleet ovat Neumannin sävellyksiä ja sanoituksia.


title: Albion (albumi)

text: Albumi on julkaistu uudelleen remasteroituna vuonna 2001.


title: Kotiinpaluu (Neumannin albumi)

text: Kotiinpaluu on Neumannin albumi vuodelta 1989. Alun perin albumi oli tarkoitus julkaista Neumann Band -nimellä, mutta yhtyeen hajoamisen vuoksi levy julkaistiin Neumannin soololevynä. Levy-yhtiönä toimi Bang Trax. Warner Music Finland julkaisi albumin remasteroituna vuonna 2001. Albumista julkaistiin uusi CD-painos vuonna 2014.


title: Kotiinpaluu (Neumannin albumi)

text: Tyyliltään sekä sanoituksiltaan jotkut albumin kappaleet ovat samankaltaisia Neumannin debyttialbumin kanssa; onhan levyn kolmas raita, "Albion II", todennäköisesti jonkinasteinen edeltäjänsä jatko-osa, mutta suurin osa tämän albumin materiaalista on yleisilmeeltään rockahtavampaa sekä hieman raskaampaa.


title: Tähti ja meripoika

text: Tähti ja meripoika on Pertti Neumannin vuonna 1992 julkaisema sooloalbumi sekä hänen samanniminen omaelämäkertansa. Levy-yhtiönä toimi EMI.”Hölmöläisten laiva” on sooloversio Dingon demokappaleesta, joka oli alun perin heidän ensimmäisellä demonauhallaan vuonna 1983. Dingon versio julkaistiin vuonna 2006 yhtyeen box-kokoelmalla.


title: Nimeni on Neumann

text: Nimeni on Neumann on Pertti Neumannin vuonna 1996 julkaisema albumi. Lähes puolet levyn kappaleista on sooloversioita vanhoista Dingo-hiteistä. Levy-yhtiönä toimi Warner Music Finland.


title: Parhaat (Dingo)

text: Parhaat on vuonna 1999 julkaistu Dingon kokoelmalevy. Se julkaistiin markkinoimaan Dingon uutta comebackia ja paluuta tunnetuimpaan kokoonpanoon.


title: Moderata Ungdomsförbundet

text: Moderata Ungdomsförbundet, MUF, on ruotsalaisen Maltillinen kokoomus -puolueen () nuorisojärjestö. Järjestöön kuului vuonna 2016 noin 13 000 jäsentä.


title: Moderata Ungdomsförbundet

text: Moderata Ungdomsförbundet perustettiin vuonna 1934 nimellä Ungsvenskarna, kun Allmänna valmansförbundet (nykyään Moderata samlingspartiet) katkaisi yhteistyönsä natsimyönteisen Sveriges Nationella Ungdomsförbundin (SNU) kanssa. SNU:sta tuli oma erillinen puolueensa Sveriges nationella förbund (SNF).


title: Moderata Ungdomsförbundet

text: Vuonna 1946 järjestön nimeksi vaihdettiin Högerns ungdomsförbund (HUF) ja nykyinen nimi otettiin käyttöön vuonna 1969.


title: Moderata Ungdomsförbundet

text: Erona SNU:hun, joka oli puolueesta irrallinen organisaatio, on Ungsvenskarna/HUF/MUF ollut aina osa Maltillisen kokoomuksen puolueorganisaatiota.


title: Moderata Ungdomsförbundet

text: MUF:n puheenjohtajista kolme on noussut puolueensa puheenjohtajiksi, Gunnar Heckscher, Ulf Kristersson ja Fredrik Reinfeldt, ja heistä Reinfeldt myös Ruotsin pääministeriksi. Muita korkeisiin tehtäviin nousseita järjestön puheenjohtajia ovat muun muassa ministereinä toimineet Beatrice Ask, Anders Björck, Eric Krönmark ja Per Unckel.


title: Parhaat

text: Parhaat voi tarkoittaa ainakin seuraavia musiikkialbumeja:


title: Sulkakäärme

text: Sulkakäärme (náhuatliksi Quetzalcóatl, mayaksi Kukulcán) oli tärkeä jumaluus Mesoamerikan kansojen kuten asteekkien ja mayojen mytologiassa.


title: Sulkakäärme

text: Sulkakäärmeen nimi niin asteekkien kuin mayojenkin kielellä tarkoittaa sulkapeitteistä käärmettä. Nimessä yhdistyvät maan ja taivaan elementit, jotka selittävät Sulkakäärmeen aspektit hedelmällisyyden, tuulen ja Aamutähden jumalana.


title: Sulkakäärme

text: Sulkakäärme on ilmeisesti ollut evolutionaarinen hahmo, johon on kasautunut aikojen kuluessa yhä moniulotteisempia piirteitä. Teotihuacanilaisen kauden taitteessa 300-luvulta 600-luvulle se oli eläinjumaluus, joka assosioitui lähinnä maanviljelykseen. Tolteekkien valtakaudella 900-luvulta 1200-luvulle Sulkakäärmeen palvonnasta tuli merkittävä kultti, ja se transformoitui eläinhahmosta ihmismäisempään muotoon. Sulkakäärmee muuntui aamu- ja iltatähden jumalaksi, ja hänen temppelistään tuli tolteekkien pääkaupungin Tulan seremoniallinen keskus.


title: Sulkakäärme

text: Asteekkien valtakaudella Quetzalcóatlia kunnioitettiin kalenterin ja kirjojen keksijänä sekä pappien, kultaseppien ja käsityöläisten suojelijana. Sulkakäärme yhdistettiin Venukseen, ja aamu- ja iltatähtenä jumala oli kuoleman ja jälleensyntymisen symboli. Kerrottiin, että Quetzalcóatl oli muinoin laskeutunut kumppaninsa, koiranpäisen Xolotlin, kanssa manalaan eli Mictlaniin, jossa he keräsivät ikivanhoja kuolleiden luita. Sulkakäärme voiteli luut omalla verellään ja synnytti siten nykyistä maailmaa asuttavat ihmiset.


title: Sulkakäärme

text: Sulkakäärmeen mytologia perustuu mahdollisesti osittain todelliseen tolteekkikuninkaaseen, joka eli 1100-luvulla ja käytti titteliä ”Sulkakäärme”. Hän pakeni perimätiedon mukaan kotimaastaan uskonnollisten konfliktien seurauksena mayojen maahan Jukataniin tuodakseen sinne Sulkakäärmekultin ja -kulttuurin.


title: Sulkakäärme

text: Sulkakäärmeen mytologian mukaan hän palaa tiettynä päivänä. Sattumalta espanjalainen konkistadori Hernán Cortés saapui miehineen Meksikoon juuri kyseisenä ajankohtana, jolloin asteekkikeisari Mochtezuma II piti häntä kohtalokkaasti Sulkakäärmejumalan lähettiläänä.


title: Sulkakäärme

text: Espanjalaisvalloituksen myötä 1500-luvulta alkaen Sulkakäärme ”valaistiin” jumalaksi, rauhan apostoliksi ja inhimillisen sivistyksen opettajaksi. Samalla tummaihoinen jumala sai vaalean ihon, tuuhean parran, paimensauvan ja asukseen kerjäläismunkkimaisen kaavun.


title: Luettelo Pertti Neumannin sooloalbumeista kappaleineen

text: Luettelo Pertti Neumannin sooloalbumeista.


title: Nereidi

text: Nereidi on kreikkalaisessa mytologiassa merenneito. Nereidejä on noin viisikymmentä ja he ovat Nereuksen ja Doriksen tyttäriä. He kulkevat usein Poseidonin mukana ja ovat aina ystävällisiä myrskyihin joutuneille merimiehille. Kaikkein huomattavin heistä on Thetis, joka on Peleuksen vaimo ja Akilleen äiti, sekä Amfitrite, Poseidonin vaimo.


title: Kharon

text: Kharon () on kreikkalaisessa mytologiassa Erebosin ja Nyksin poika sekä manalan lautturi. Hän vei kuolleiden sielut Akheronjoen tai Styksin yli Haadeksen valtakuntaan, jos näillä oli antaa kolikko maksuksi. Jos ei maksanut, joutui vaeltamaan joen rannalla sata vuotta. Tästä syystä kreikkalaiset asettivat aina kuolleiden kielen alle oboli-kolikon ennen ruumiiden hautaamista.


title: Kharon

text: Etruskien mytologiassa Kharon tunnetaan nimellä Charun, ja hänet kuvataan kuoleman demonina, joka kantaa suurta moukaria.


title: Kharon

text: Tarinoiden mukaan Aineias ja Orfeus ovat kulkeneet Kharonin kyydissä elävinä.


title: Kharon

text: Kharon-hahmo on luultavasti peräisin sumerilaisilta, joiden mytologiassa oli vastaava hahmo.


title: Kharon

text: Kirjailija Dante Alighieri toi Kharonin kristilliseen mytologiaan teoksessaan "Jumalainen näytelmä". Kharon on ensimmäinen nimeltä mainittu hahmo, jonka kirjan kertojapäähenkilö tapaa Helvetissä.


title: Doktriini

text: Doktriini tarkoittaa oppijärjestelmää. Doktriini voi olla luonteeltaan uskonnollinen, tieteellinen tai filosofinen ja usein sillä viitataan jonkin valtion harjoittamaan politiikkaan, toimintatapaan tai sotilasstrategiaan.


title: Achérontas

text: Achérontas (, ), antiikin Akheron (), on joki, joka virtaa Epeiroksessa luoteisessa Kreikassa. Se saa alkunsa Píndosvuorilta ja laskee Joonianmereen Ammoudián kylässä Párgan kunnassa. Kokytós-joki on Achérontaksen sivuhaara.


title: Achérontas

text: Joen nimi vastaa kreikkalaisessa mytologiassa esiintyvää, manalassa eli Haadeessa sijainnutta Akheron-jokea. Aiemmin sitä pidettiin tämän maanalaisen joen sivuhaarana. Joen nimi tarkoittaa ”surun jokea”.


title: Akheron

text: Akheron () on kreikkalaisessa mytologiassa joki, joka virtaa Haadeen eli manalan halki.


title: Akheron

text: Akheron yhdistetään yleensä samannimiseen luoteiskreikkalaiseen jokeen, jonka nykykreikkalainen nimi on Achérontas.


title: Dingomania

text: Dingomania on vuonna 2004 julkaistu Dingon kokoelmalevy ja DVD, joka julkaistiin markkinoimaan Dingon "Dingomania Tour" -paluukiertuetta.


title: Dingomania

text:
Sana "Dingomania" on nimitys Dingon suosiosta 1980-luvulta.
Kaivorock -84 (Yle TV1, Ohjaaja Heikki Harma)


title: Dingomania

text: Tavastia Klubi -85 (Ohjaaja Hannu Merivirta)


title: Dingomania

text: Porin Puuvillatehdas -85 (Ohjaaja Hannu Merivirta)


title: Dingomania

text: Muuta:


title: Dingomania

text:
Dingo ja fanit / A-raportti: Dingomania, Yle TV1, toimittaja Arvo Tuominen
Dingo ja haastattelut / Tavastia klubi, Porin puuvillatehdas, Hannu Merivirta
Dingo ja levottomat tuhkimot, Matti Hämäläinen
Dingo ja Lontoo / Dingo ja Levottomat tuhkimot, Yle TV1, ohjaaja Matti Hämäläinen


title: Dingomania

text: Dingo ja uutiset / TV-uutiset 7.10.86, Yle TV1, toimittaja Ismo Virta / Ajankohtainen kakkonen 7.10.1986 Yle TV2, toimittaja Ari Korvola


title: Dingomania

text: Extra:


title: Dingomania

text:
Kunnian kentät / Kamoon - kielet poikki, Yle TV1, ohjaaja Heikki Harma
Sata rohkeaa laivaa / Paljonko on paljon, Yle TV2, ohjaaja Jorma Koski
Penny Lane / Pål Presli Show, Yle RTV, ohjaaja Pii Berg


title: Lovejoy

text:
Lovejoy on John Grantin salanimellä Jonathan Gash luoma kuvitteellinen hahmo samannimisessä kirjasarjassa ja siihen perustuvassa televisiosarjassa. Hän on antiikkikauppias jolla on poikkeuksellinen lahjakkuus tunnistaa antiikkiesineen aitous. Hän on myös opiskellut niitä voidakseen varsinaisesti nimetä ja yksilöidä esineet.
Lovejoy on palvellut armeijassa ja hän on ollut sodassa jota ei ole tarkemmin yksilöity.


title: Lovejoy

text: Sekä romaaneissa että televisiosarjassa hänen toimintansa voi olla häikäilemätöntä ja laillisuudeltaan kyseenalaista vaikka ne eivät edustakaan nk. kovaksikeitettyä tyyliä.


title: Lovejoy

text: Lovejoy - kirjoista on käännetty suomeksi "Legioonalaisen kulta, Graalin malja" sekä "Juudaksen liitto". Kirjat julkaisi Book Studio.


title: Lovejoy

text:
Kirjojen kerronta on minä - muodossa, ja usein Lovejoy puhuu suoraan lukijalle. Toisinaan tyyli on
varsin suorasukaista


title: Lovejoy

text:
Juoni alkaa useasti jostakin antiikkialalla arkiselta näyttävästä tapahtumasta tai sattumasta joka tapahtuu jonkin toisen asian yhteydessä.
Juonien kehittely muistuttaa salapoliisiromaaneita tapahtumien syy-yhteyksien lopulta paljastuessa. Juonen kuljetus on juuri näiden
varassa itse motiivin, antiikkiesineiden, ollessa taustalla vaikuttava voima joka aiheuttaa henkilöiden teot.
Kerrontaa keventää kuiva huumori ja toisaalta humoristinen kyynisyys.


title: Lovejoy

text: Brittiläinen televisiosarja perustuu romaaneihin. Sarjaa tehtiin yksi kausi vuonna 1986, minkä jälkeen se oli viisi vuotta tauolla. Sarjaa jatkettiin viiden tuotantokauden verran vuosina 1991-1994 suunnilleen saman näyttelijäkaartin voimin. Tuolloin sarjan tyyliä muutettiin leppoisammaksi. Suomessa sarjaa on esitetty viimeksi uusintoina TV1:ssä. Suomessa ei ole esitetty sarjan kahta erikoisjaksoa, jotka kuitenkin löytyvät dvd-levyiltä.


title: Lovejoy

text: Sarjan päähenkilö on Lovejoy, East Angliassa asuva antiikkikauppias. Jaksojen juonet pyörivät yleensä harvinaisten ja toisinaan laittomien antiikkiesineiden ympärillä. Sarjan erikoinen romaaneista mukailtu kerronnallinen ratkaisu on se, että päähenkilö puhuu usein suoraan kameralle, ja kun tämä yhdistetään sarjan edetessä melkein yliluonnolliseksi yltävään vaistoon antiikkiesineiden suhteen, hahmon voi nähdä eräänlaisena maanläheisenä "supersankarina". Lovejoyn etunimeä ei myöskään koskaan mainita.


title: Lovejoy

text: Lovejoyn uskollisina apureina toimivat lähes kaikissa jaksoissa Tinker Dill ja Eric Catchpole. Eric Catchpole vetäytyy viidennen tuotantokauden aikana "muihin maisemiin" työskentelemään setänsä pubissa, mutta hän palaa näyttäytymään kuudennen tuotantokauden viimeisessä jaksossa, johon sarja päättyy. Tinker esitellään majurina tai kersanttina tilanteesta riippuen, eikä häntä estä koskaan mikään juomasta lasillista giniä. Tinkerin mukana kulkee aina myös taskumatti, joka on yllättävän usein tyhjä. Eric puolestaan on sarjan koominen sivuhahmo, joka keventää jaksojen tunnelmaa epäonnistumisillaan ja yllättävillä tempauksillaan.


title: Lovejoy

text: Lovejoylla on läheinen ja jännitteinen suhde Phyllis Loganin esittämän Lady Jane Felshamin kanssa, vaikka heistä ei koskaan paria tulekaan. Aristokraattinen Lady Jane edustaa täysin Lovejoyn renttumaista vastakohtaa, ja tämä eroavaisuus luo kutkuttavan kontrastin erilaisille tilanteille. Lovejoyta voidaan jaksojen perusteella pitää naisten miehenä, mutta suhde Lady Janeen ei muutu fyysiseksi. Vuorotellen sekä Lovejoy että Lady Jane ovat kuitenkin mustasukkaisia toistensa partnereista ja tekemisistä.Jonathan Gash


title: Geoterminen energia

text: Geoterminen energia tai geoterminen lämpö eli maansisäinen energia tai maansisäinen lämpö, on maankuoreen johtuvaa energiaa, joka syntyy maan sisuksissa tapahtuvien radioaktiivisten hajoamisten seurauksena. Tätä energiaa voidaan hyödyntää sähkön tuotannossa ja lämmityksessä. Geoterminen energia on vain osittain sama asia kuin maalämpö, joka on lähes kokonaan maankuoreen sitoutunutta auringon ja ilman lämpöenergiaa. Ydinenergian ja vuorovesienergian kanssa geoterminen energia muodostaa ainoat sähköntuottokeinot, jotka eivät perustu aurinkoon. Geoterminen energia on 100-prosenttisesti uusiutuvaa energiaa.


title: Geoterminen energia

text: Geotermistä energiaa hyödynnetään ensisijaisesti käyttämällä luonnostaan pintaan kuumiin lähteisiin kulkeutuvaa höyryä ja kuumaa vettä tai keinotekoisesti tekemällä kallioon kanava, jota voidaan käyttää sinne johdettavan veden kuumentamiseen. Syntyvä höyry johdetaan turbiiniin sähkön tuottamiseksi. Geotermistä energiaa voidaan käyttää suoraan lämmityksessä johtamalla kuumennetun veden lämpö lämpölaitoksella lämmönvaihtimen kautta kaukolämpöverkkoon. Pariisissa on hyödynnetty geotermistä energiaa 1970-luvulta alkaen kaukolämpöverkossa, pumppaamalla 55–75 °C vettä 1 500–2 000 metrin syvyydestä suoraan yli 100 000 asunnolle.


title: Geoterminen energia

text: Suomessa geotermistä energiaa on kuitenkin käytössä toissijaisesti maalämpöpumppujen kautta, tilanteessa jolloin pumppu saa energiansa syvästä porakaivosta. Suomen oloissa geotermisen lämmön vaikutus alkaa näkyä keskimäärin kymmenestä metristä alaspäin. Ruotsin Skånessa pumpataan lämpöpumpuille jo noin 20-asteista vettä 800 metrin syvyydestä. Teholtaan 20 MW:n voimalaitos tuottaa näin noin 40 prosenttia Lundin taajaman kaukolämmön tarpeesta.


title: Geoterminen energia

text: Geoterminen energia on lähes saasteetonta, mutta sitä käytetään tällä hetkellä lähinnä vain tuliperäisillä alueilla. Esimerkiksi Suomessa primäärinen geoterminen energia ei ole vielä käytössä, mutta Islannissa sitä käytetään runsaasti. Reykjavíkin asunnoista noin 95 prosenttia lämmitetään geotermisen lämmön avulla.


title: Geoterminen energia

text: 2006 vuoden MITin raportti geotermisestä energiasta kertoi, että 13 000 zetajoulea energiaa on tällä hetkellä saatavilla maassa, josta 2 000 ZJ:a voidaan ottaa käyttöön parannetulla teknologialla. Kaikkien maapallon valtioiden yhteinen energian kulutus on noin 0,5 zetajoulea, joten tällä tavoin ihmisten energian käyttö pystyttäisiin turvaamaan seuraavat 4000 vuotta. Maan lämmöntuotanto uusiutuu jatkuvasti, eli tämä energian muoto on käytännössä rajaton.


title: Geoterminen energia

text: Geotermistä sähköä tuotetaan jo 24 maassa ja geotermisiä lämpövoimaloita löytyy 70 eri maasta, esimerkiksi Ruotsista. Yhdysvallat, Filippiinit, Meksiko, Indonesia ja Italia ovat johtavia geotermisen voiman käytössä. Geotermisiä lämpöpumppuja valmistetaan useissa Euroopan maissa, joista johtavia ovat Ruotsi, Saksa, Sveitsi ja Ranska. Geotermistä voimaa oli (2013) yhteensä 11,7 GW, josta nousua edellisvuodesta 348 MW (3,1 %). Yhdysvalloissa tehtiin sopimus yli 500 MW:n arvosta uusia voimaloita (2005). Geotermiset lämpöpumput mukaan lukien geotermistä lämpöä käytetään yli 100 GW.


title: Geoterminen energia

text: Marraskuussa 2014 uutisoitiin, että St1 ja Fortum alkavat rakentaa Espooseen Suomen ensimmäistä geotermisellä energialla toimivaa teollisen mittakaavan lämpölaitosta. Tuotantolaitoksen suunnittelee St1 Deep Heat ja se sijaitsee Otaniemessä.


title: Geoterminen energia

text: Otaniemen laitoksessa tuotetaan geotermistä energiaa kahden maahan poratun reiän avulla. Toiseen johdetaan vettä, joka lämpenee maan sisällä ja nousee lopulta toisesta reiästä ulos. Vettä voidaan käyttää kaukolämmön tuotantoon, johon tarvitaan yli 120-asteista vettä. Reikien tarvittavan syvyyden arvioidaan olevan jotakin kuuden ja kahdeksan kilometrin väliltä, mikä tekee laitoksen toteutuksesta haastavan, sillä vastaavia ei löydy maailmasta vielä yhtään. Vaikka veden nostamiseen tarvitaankin jonkin verran pumppausenergiaa, sähkön tarve on huomattavasti pienempi kuin maalämpöratkaisuissa, joissa maalämpöpumpulla nostettu vesi on lämpötilaltaan viileämpää.


title: Geoterminen energia

text: Espoon geotermisen laitoksen arvioidaan tuottavan lämpöä jopa 40 megawatin teholla. On arvioitu, että Fortum pystyy kattamaan maansisäisellä lämmöllä noin kymmenesosan Espoon kaupungin kaukolämmön tarpeesta.


title: Geoterminen energia

text: Helmikuuhun 2017 mennessä reikää oli porattu 4,5 km vesivasaroinnilla. Saman vuoden heinäkuussa tekniikka vaihdettiin kiertoporaukseen. Huhtikuussa 2018 arvioitiin, että jos projektin jatko onnistuu ongelmitta, geoterminen laitos voi olla käytössä vuoden 2019 lopulla.


title: Geoterminen energia

text: Loppuvuodesta 2018 uutisoitiin, että Tampereelle, Nekalaan on suunnitteilla lämpökaivo, jonka syvyys on noin 7–8 kilometriä. Voimalan on tarkoitus tuottaa vuosittain noin 29 000 MWh lämpöä kaukolämpöverkkoon, jonka on arvioitu vastaavan noin 1000 pientalon lämmitykseen tarvittavaa määrää. Hanketta varten TEGS Finland Oy:lle on myönnetty 2,1 miljoonaa euroa valtion uusiutuville energiamuodoille suunnattua tukea. Hankkeen on tarkoitus alkaa alkuvuodesta 2019, ja laitoksen arvioidaan olevan valmis kesällä 2020.


title: Geoterminen energia

text: Toisin kuin Otaniemen hankkeessa, Nekalan lämpökaivossa on tarkoitus käyttää yhden kaivon järjestelmää. Lämpö myydään Tampereen Sähkölaitokselle.


title: Tuotantokausi

text: Tuotantokausi on televisiosarjojen tuotannossa se määrä jaksoja, jotka tuotetaan suunnilleen yhden vuoden aikana.


title: Tuotantokausi

text: Tuotantokausi käsittää yleensä 6–24 jaksoa. Täyden 22–26 jakson tuotantokauden sarjan uusia jaksoja esitetään Yhdysvalloissa yleensä syyskuusta huhtikuuhun ja niiden välillä ja muulloin uusintoja. Monissa tapauksissa jaksoja on usein vähemmän, jolloin tuotantokausi on se määrä jaksoja, joihin kerrallaan saadaan rahoitus.


title: Tuotantokausi

text: Monissa sarjoissa tuotantokausi päättyy aina niin sanottuun cliffhangeriin eli huippujännittävään kohtaan, jolla pyritään saamaan katsojat mukaan myös seuraavalla tuotantokaudella syksyllä. Tämän vuoksi monet jatkuvajuoniset sarjat, jotka on peruutettu tietyn tuotantokauden jälkeen, päättyvät keskeneräisinä (esimerkiksi "Twin Peaks" tai "Lego Ninjago").


title: Pääte-emulaattori

text: Pääte-emulaattori (joskus myös pääteohjelma, terminaaliohjelma tai terminaaliemulaattori) on tietokoneohjelma, joka emuloi päätettä. Sanaa käytetään useimmiten tekstipohjaisia näyttöpäätteitä kuten VT100:aa emuloivista ohjelmista.


title: Pääte-emulaattori

text: Pääteohjelmaksi voidaan sanoa myös asiakasohjelmaa.


title: Pääte-emulaattori

text: Niin sanotut aidot pääte-emulaattorit saavat tietokoneen toimimaan sarjaportin kautta liikennöivän tekstipäätteen tavoin. Näitä ohjelmia on käytetty etenkin BBS-järjestelmien käyttöön modeemin avulla ja ne sisältävät usein erityisiä toimintoja modeemin ohjaamiseen ja tiedostojen siirtoon. Nykyisin suoraa sarjaliikennepohjaista pääteyhteyttä tarvitaan harvemmin. Pääteohjelman yhteydessä käytettiin jotakin sen kanssa toimivaa tiedonsiirtoprotokollaa, joista tunnetuimpia olivat Kermit, SModem, XModem, YModem ja ZModem.


title: Pääte-emulaattori

text: Pääteohjelmien merkistön kanssa oli usein ongelmia. Nämä johtuivat amerikkalaisesta 7-bittisestä ASCII-koodistosta ja eurooppalaisesta 8-bittisestä koodistosta. Näiden ero tuli usein esille skandinaavisten merkkien näkymisenä outoina merkkeinä. Se haittasi tekstin lukemista suuresti.


title: Pääte-emulaattori

text: Useimmissa käyttöjärjestelmissä on mahdollisuus ajaa merkkipohjaisia ohjelmia, jotka usein toteuttavat merkkipohjaisuuden puitteissa jonkinlaisen kuvaruutukäyttöliittymän. Näiden ohjelmien käyttämiseen samalta tietokoneelta tarvitaan yleensä jonkinlainen pääte-emulaattori, jollainen on useimmiten käyttöjärjestelmässä kylkiäisenä tai sisäänrakennettuna. Esimerkiksi Windowsin "DOS"-kehoteikkuna sisältää pääte-emulaattorin, joka toteuttaa osan ANSI X3.64 -standardista. X Window Systemin mukana tuleva pääte-emulaattori on "xterm".


title: Pääte-emulaattori

text: Microsoft Windowsin versiot Windows 95:sta Windows XP:hen asti sisälsivät HyperTerminal-pääteohjelman, jolla pystyi käyttämään etäjärjestelmiä modeemin tai sarjaportin kautta.


title: Pääte-emulaattori

text: Pääte-emulaattori sisältyy moniin telnet- ja ssh-etäkäyttöohjelmiin kuten PuTTY:hyn. Nämä ohjelmat mahdollistavat merkkipohjaisten ohjelmien käytön verkon yli toisella koneella.


title: Veto

text: Veto voi tarkoittaa seuraavia asioita:


title: VT100

text: VT100 on Digital Equipment Corporationin vuonna 1978 markkinoille tuoma merkkipohjainen näyttöpääte. Se on ehkä nimeltä tunnetuin tekstipääte ja nykyisin pääte-emulaattorien "de facto" -standardi.


title: VT100

text: VT100 oli ensimmäinen mikroprosessoriin (Intel 8080) perustuva tekstipääte ja yksi ensimmäisistä ANSI X3.64 -päätteenohjausstandardin toteuttaneista laitteista.


title: VT100

text: VT100:n perusnäyttötilassa on 24 kappaletta 80-merkkisiä rivejä, mutta laite tukee myös 132 merkin rivileveyttä. Merkit voivat olla eri muotoilutiloissa, joita ovat lihavointi (päävärin kirkastus), vilkkuminen, käänteinen tulostus ja alleviivaus. Tiloja voi myös yhdistellä. VT100 käyttää 7-bittistä ASCII-merkistöä ja sen kansallisia muunnelmia.


title: VT100

text: Myöhemmät DEC:n tekstipäätteet olivat VT100-yhteensopivia mutta toteuttivat joitakin lisäominaisuuksia. Vuonna 1982 markkinoille tullut VT220-pääte toi mukanaan 8-bittisen DEC Multilanguage Character Set (MCS) -merkistön, jonka pohjalta kehitettiin nykyisin käytetyin 8-bittinen merkistö, ISO 8859-1.


title: VT100

text: Useimmat nykyisin suositut pääte-emulaattorit toteuttavat VT100:n uudemman mallin VT102:n kuvaruudunohjauskoodit täydennettynä niin sanotuilla ANSI-värikoodeilla.


title: Mikki Kauste

text: Mika-Antti ”Mikki” Kauste (s. 6. helmikuuta 1971 Kouvola) on popyhtye Egotripin laulusolisti, kosketinsoittaja ja alkuperäisjäsen.


title: Mikki Kauste

text: Kauste perusti Egotripin vuonna 1993 kitaristien Knipin ja Skelen sekä basisti Aakun ja rumpali Piden kanssa.


title: Mikki Kauste

text: Kauste on myös säveltänyt ja sanoittanut useita Egotripin kappaleita vuosien varrella. Ensimmäiset Mikin yksin tekemät, julkaistut kappaleet olivat vuonna 1998 ilmestyneen "Alter Ego" -albumin ”Vieterit” ja samaisen levyn ”Toinen mies”. Sen lisäksi hän on sanoittanut useita Knipin säveltämiä lauluja.


title: Mikki Kauste

text: Vuonna 2008 Kauste vieraili "Ipanapa 2" -levyllä, jolla hän esitti oman kappaleen ”Tiluliluei”. Hän on esittänyt myös a cappella-version Maukka Perusjätkän kappaleesta ”Kun sä tuomitset mut”, joka löytyy kokoelmalevyltä "Syvissä vesissä".


title: Mikki Kauste

text: Kauste esiintyi keväällä 2009 Nelosen "Kuorosota"-ohjelmassa. Hänen luotsaamansa Espoon-kuoro tuli toiseksi finaalissa.


title: Mikki Kauste

text: Vuoden 2011 Syksyn sävel -kilpailussa Mikki Kauste esitti oman kappaleensa nimeltä ”Tie”. Myöhemmin se julkaistiin singlenä. Kappaleen on säveltänyt ja sanoittanut Mikki itse.


title: Mikki Kauste

text: Vuonna 2013 Mikki julkaisi sooloalbumin "Lintumies", jonka kappaleista suurin osa on Mikin itse tekemiä. Sen sijaan kappaleet ”Rospuutto” ja ”Rakkauden roinaa” ovat Heimo Hatakan ja Mikki Kausteen yhdessä sanoittamia. ”Rakkauden roinaa” -kappaleen on julkaissut aiemmin Anne Mattila. Albumin nimikkokappaleen ”Lintumies” Mikki on puolestaan sanoittanut yhdessä Matti Johannes Koivun kanssa. Sooloalbumi poikeaa Egotripin julkaisuista siten, että albumilla on vaikutteita iskelmästä sekä maailmanmusiikista. Samana vuonna ”Onnellinen” julkaistiin myös singlenä.


title: Mikki Kauste

text: Albumin ilmestymisestä lähtien Mikki on tehnyt keikkoja Kalle Chydeniuksen kanssa. Keikoilla on ollut mukana Kallen lisäksi myös Rami Korhonen.


title: Mikki Kauste

text: Egotripin, oman soolotuotannon ja Anne Mattilan lisäksi hän on tehnyt Idols-semifinalisteille kappaleen ”Elämä on kaunis” sekä sävellyksiä Jonna Tervomaan viidelle albumille.


title: Mikki Kauste

text: Kauste on osallistunut myös kunnallispolitiikkaan: hänet valittiin Espoon kaupunginvaltuustoon vuonna 2017 Vihreän liiton riveistä. Hän aikoo pyrkiä myös eduskuntaan.


title: Mikki Kauste

text: Kauste asui aikaisemmin Helsingissä mutta muutti sittemmin perheensä kanssa Espoon Mankkaalle. Hänellä on kolme lasta, joiden äidistä hän erosi vuonna 2014.


title: The Yardbirds

text: The Yardbirds on vuonna 1963 perustettu englantilainen rockyhtye. Sen riveissä ovat soittaneet Eric Clapton, Jeff Beck ja Jimmy Page, joille se oli kansainvälisen uran lähtökohta. Blues-rockin parissa aloittanut yhtye tunnetaan nykyisin parhaiten hiteistään "For Your Love", "Over, Under, Sideways, Down" ja "Heart Full of Soul".


title: The Yardbirds

text: The Yardbirds on myös versioinut monia bluesklassikoita. Yhtyettä pidetään myös Yhdysvalloista Britanniaan tulleen bluesin muokkaajana suuntaan, josta kehittyi varhainen heavy metal. Yhtyeen hajottua Jimmy Page perusti Led Zeppelinin, joka soitti ensimmäiset konserttinsa syksyllä vuonna 1968 nimellä The New Yardbirds.


title: The Yardbirds

text: Keith Relf (laulu, huuliharppu), Chris Dreja (rytmikitara), Jim McCarty (rummut) ja Paul Samwell-Smith (basso) perustivat toukokuussa 1963 The Yardbirdsin, johon tuli mukaan soolokitaristiksi Anthony "Top" Topham. Yhtye sai bluesmuusikko Cyril Daviesilta kiinnityksen soittaa yhtyeensä taukojen aikana tämän klubi-illoissa Lontoon Twickenhamissa. Davies järjesti heille viikoittaisen esiintymisen Harrowissa ja yhtye alkoi harkita siirtymistä ammattilaisiksi. Tophamin vanhemmat eivät hyväksyneet tätä sekä opiskelun keskeytystä ja hän erosi yhtyeestä. Eric Claptonista tuli yhtyeen uusi soolokitaristi syyskuussa 1963.


title: The Yardbirds

text: Vuonna 1964 yhtye julkaisi albumin "The Yardbirds with Sonny Boy Williamson". Albumi äänitettiin Joulukuussa 1963 konsertissa Lontoon Crawdaddy-klubilla ja se ilmestyi vuoden 1964 alussa.


title: The Yardbirds

text: Yhtyeen ensimmäinen oma albumi "Five Live Yardbirds" ilmestyi samana vuonna. Albumi julkaistiin alun perin vain Isossa-Britanniassa. Lisäksi julkaistiin kaksi singleä.


title: The Yardbirds

text: Vuonna 1965 Julkaistiin Graham Gouldmanin säveltämä "For Your Love", josta tuli yhtyeen ensimmäinen hitti. Kappaleen sovituksessa kitaroilla oli melko pieni osa sen perustuessa spinettiin ja bongorumpuihin


title: The Yardbirds

text: Clapton lähti yhtyeestä vuoden lopulla vastalauseena sille, että yhtye oli siirtymässä pop-vaikutteiseen suuntaan, jolloin blues jäi toissijaiseksi.


title: The Yardbirds

text:
Kun Clapton oli lähtenyt, yhtye pyysi studiokitaristi Jimmy Pagea kokoonpanoon. Hän kieltäytyi suositellen Jeff Beckiä.
Jeff Beck oli yhtyeessä keskeisessä asemassa soveltaen sekä uutta tekniikkaa että show-eleitä. Yhtye teki useita menestyksekkäitä singlejä ja albumin "Yardbirds" joka tunnetaan paremmin nimellä "Roger the Engineer" sekä Yhdysvalloissa nimellä "Over Under Sideways Down". Britannian painoksessa singleinä julkaistuja kappaleita ei kuultu. Tänä aikana yhtye kokeili erilaisia folkmusiikin tyylejä perinteisen blues-rock-tyylinsä rinnalla. Yhtyeen sisällä kehittyi kuitenkin jännitteitä ja lopulta Paul Samwell-Smith erosi erään konsertin jälkeen Keith Relfin oltua lavalla vahvassa humalatilassa.


title: The Yardbirds

text: Jimmy Page oli katsomassa konserttia ja liittyi yhtyeeseen aluksi Samwell-Smithin tilalle auttaakseen jo sovituissa konserteissa. Vakiintumisen jälkeen tehtiin päätös Chris Drejan siirtymisestä basistiksi. Yhtye teki kiertueita Yhdysvalloissa ja Beckin heikko terveys alkoi rasittaa häntä. Yhtye soitti useita konsertteja vain nelimiehisellä kokoonpanolla.


title: The Yardbirds

text: Pagen ja Beckin aikainen kokoonpano teki vain yhden singlen "Over Under Sideways Down/Psycho Daisies". Single nousi Yhdysvalloissa sijalle 43.


title: The Yardbirds

text: Kokoonpano esiintyy Michelangelo Antonionin elokuvassa "Blow-Up – erään suudelman jälkeen" klubikohtauksessa soittaen kappaletta "Train Kept A-Rollin'". Ääniraidalla kitaristeina ovat Beck ja Page.


title: The Yardbirds

text: Jeff Beck jätti yhtyeen vuoden 1966 kesällä. Yhtye teki uutta suuntaa sekä materiaalia kokeillessaan koe- ja demoäänityksiä. Materiaalia julkaistiin albumilla "Little Games" heinäkuussa 1967 vastoin sen tarkoitusta. Yardbirds sai vielä hitin vain Yhdysvalloissa julkaistusta Manfred Mann -yhtyeen "Ha Ha Said the Clown" cover-versiosta.


title: The Yardbirds

text: Yhtyeen viimeinen single "Goodnight Sweet Josephine" julkaistiin tammikuussa 1968. Singlen b-puoli "Think About It" sisälsi tulevan Led Zeppelin -hitin "Dazed and Confused" kitarariffejä. Page oli yhtyeen johtajana kesään 1968 saakka, jolloin yhtye lopetettiin vaikka sanotaan tosin, että yhtye oli hengeltään jo lopetettu edellisenä vuonna, vaikka yhtyeellä oli hyvä konserttimaine erityisesti Yhdysvalloissa.


title: The Yardbirds

text: Yhtye esiintyi viimeisen kerran Lutonissa heinäkuussa 1968. Page perusti John Paul Jonesin ja laulajan Robert Plantin kanssa Led Zeppelinin nimellä The New Yardbirds kiertuesopimusten täyttämiseksi. Chris Dreja tuli aluksi mukaan suunnitelmaan mutta erosi John Paul Jonesin tulon myötä.


title: The Yardbirds

text: Albumin "Live Yardbirds featuring Jimmy Page" nauhat hyllytettiin yhtyeen vaatimuksesta konsertin äänityksen epäonnistuttua ja asiaankuulumattomien äänitehosteiden lisäämisen vuoksi. Albumi julkaistiin myöhemmin Led Zeppelinin suosion hyödyntämiseksi, mutta Pagen vaatimuksesta se vedettiin nopeasti pois markkinoilta.


title: The Yardbirds

text: Paul Samwell-Smithistä tuli menestyvä tuottaja. Hänen tunnetuimpia töitään ovat Cat Stevensin albumit, esimerkiksi "Teaser And The Firecat" ja "Tea For The Tillerman". Muita ovat olleet muun muassa Renaissance, Jethro Tull ("Broadsword And The Beast") ja Chris de Burgh.


title: The Yardbirds

text: Keith Relf ja Jim McCarty jatkoivat aluksi folk-duona nimellä Together ja perustivat 1970-luvulla suosioon nousseen progressiivisen Renaissance-yhtyeen. Relf toimi yhtyeessä kitaristina laulaen vain taustoja. Hän jättäytyi yhtyeestä pois kahden albumin jälkeen ennen varsinaista läpimurtoa. 1970-luvulla Relf tuotti muun muassa Medicine Head -duon hitin "(And the)Pictures in the Sky" Hän kuoli tapaturmaisesti kotonaan sähköiskuun toukokuussa 1976.


title: The Yardbirds

text: Myös McCarty jäi pois Renaissance-yhtyeestä ennen varsinaisen suosion kautta. Hän oli mukana muun muassa Yardbirdsin jäsenten muodostamassa Box of Frogs -kokoonpanossa. Hän on johtanut omaa yhtyettään Jim McCarty Band.


title: The Yardbirds

text: Chris Dreja opiskeli valokuvaajaksi. Hän otti Led Zeppelinin ensimmäisen albumin kansikuvan ja hänestä tuli myöhemmin menestyvä mainoskuvaaja."For Your Love" kappaleessa vierailevat Brian Auger spinetti ja Denny Piercey bongorummut.


title: The Yardbirds

text: A-puolesta tehtiin versio, jossa intro soitetaan äänensärkijällä muokatun kitaran sijasta sitarilla. Versio on julkaistu kokoelmilla.


title: The Yardbirds

text:
A-puolella kuoron basso-osuudet laulaa Giorgio Gomelsky, joka oli tähän aikaan yhtyeen manageri. Kappale perustuu gregoriaaniseen
kirkkomusiikkiin jonka McCarty ja Samwell-Smith sovittivat yhtyeelle.


title: The Yardbirds

text: B-puolen sävelsi Manfred Mann- yhtyeen Mike Hugg.1960 - luvulla singlen kappaleita ei aina julkaistu albumeilla. Sekä singlet että muita kappaleita on julkaistu kokoelmilla, esimerkiksi


title: The Yardbirds

text:
Vaikka Yardbirds ei ole pääaihe Yorken ja Davisin kirjoissa, ne tarjoavat tietoa Yardbirdsin vaiheista ja
levytyshistoriasta sekä eri jäsenten lausuntoja.


title: ANSI X3.64

text: ANSI X3.64 on Yhdysvaltain kansallisen standardi-instituutin ANSI:n 1970-luvulla määrittelemä merkkipohjaisten päätteiden kuvaruudunohjausstandardi. Useimmat nykyiset pääte-emulaattorit ovat VT100-yhteensopivia ja toteuttavat siten tämän standardin. Monet ohjauskoodit ovat kuitenkin eri pääte- ja ohjelmistovalmistajien toteuttamia laajennuksia.


title: ANSI X3.64

text: Useimmat ANSI X3.64 -ohjauskoodit alkavat ASCII-ohjauskoodilla "esc" (desimaali 27, heksadesimaali 1B), jota seuraa yleensä kirjain tai avaava hakasulku "[". Muutamia ohjauskoodeja:Useimmissa ohjelmointikielissä ohjauskoodeja käytetään tulostamalla niitä suoraan päätelaitteelle, joka on useimmiten standardiulostulossa. Esimerkiksi C-kielessä ANSI X3.64 -yhteensopivan päätteen kuvaruudun voi tyhjentää seuraavasti:


title: ANSI X3.64

text: IBM PC -koneiden DOS-käyttöjärjestelmän ANSI.SYS-laiteajuri toteuttaa nimensä mukaisesti suuren osan ANSI X3.64 -standardista mutta sisältää myös joitakin omia lisäyksiään. Ehkä merkittävin lisäys on mahdollisuus värien käyttöön ohjauskoodeilla, joita kutsutaan usein virheellisesti "ANSI-värikoodeiksi". Kullekin merkille voi asettaa teksti- ja taustavärin 8 vaihtoehdosta. Tekstivärin voi asettaa myös kirkkaaksi, joten tekstivärivaihtoehtoja on käytännössä 16.


title: ANSI X3.64

text: ANSI-grafiikka on ASCII-taiteen kaltaista merkkigrafiikkaa, joka käyttää hyväkseen ANSI.SYS -ajurin sallimia ohjauskoodeja ja IBM PC:n näytönohjainten 8-bittistä tekstitilamerkistöä. ANSI-grafiikka oli suosittua etenkin 1990-luvulla BBS-järjestelmissä, mutta sitä harrastetaan vieläkin.


title: Red Dwarf

text: Red Dwarf on brittiläinen science fiction -komediasarja, jonka loivat Rob Grant ja Doug Naylor. Sarjan ensimmäinen tuotantokausi käynnistyi vuonna 1988, ja toistaiseksi viimeinen, yhdestoista tuotantokausi 2016. Jaksot ovat puolituntisia.


title: Red Dwarf

text:
Sarjan tapahtumat sijoittuvat pääosin jättimäiseen avaruusalukseen, "Red Dwarfiin".
Radioaktiivinen säteily tappaa aluksen miehistön lukuun ottamatta päähenkilö Dave Listeriä, joka on katastrofin sattuessa tuomittu staasiin loppumatkaksi. Lister herää staasista kolmen miljoonan vuoden kuluttua ja huomaa olevansa ainoa elossa oleva ihminen. Seuranaan hänellä on vain aluksen tietokone Holly, kuolleen kämppäkaverinsa hologrammikopio Arnold J. Rimmer, aluksen putkistoon eksyneestä kissasta kolmessa miljoonassa vuodessa kehittyneen kissahumanoidilajin ("Felis sapiens") edustaja Cat, ja myöhemmissä jaksoissa robottipalvelija Kryten.


title: IQ and the Wealth of Nations

text: IQ and the Wealth of Nations on vuonna 2002 ilmestynyt kirja, jossa psykologian emeritusprofessori Richard Lynn ja valtio-opin emeritusprofessori Tatu Vanhanen väittävät kansakuntien välisten varallisuuserojen johtuvan merkittäviltä osin niiden älykkyyseroista.


title: IQ and the Wealth of Nations

text: Kirja sisältää mittaustuloksia tai arvioita, jotka Vanhasen ja Lynnin mukaan edustavat kansakuntien keskimääräistä älykkyysosamäärää, ja johtopäätöksen, että maan keskimääräinen älykkyysosamäärä ja bruttokansantuote henkeä kohti korreloivat kertoimella 0,82. Tutkimuksessa käytettyjä tilastollisia menetelmiä ja aineistoa on kritisoitu jyrkästi. Kirja on saanut myös kiitosta joidenkin älykkyystutkijoiden, esimerkiksi J. Philippe Rushtonin taholta.


title: IQ and the Wealth of Nations

text: Aineistonsa poikkeuksia Lynn ja Vanhanen perustelevat maiden luonnonvaroilla ja poliittisten järjestelmien eroilla. Esimerkiksi Kiinan, jossa keskimääräinen älykkyysosamäärä on 100, matala bruttokansantuote (4 500 Yhdysvaltain dollaria) johtuu maassa pitkään vallinneesta tehottomasta talousjärjestelmästä. Sen sijaan verrattaen matalan ÄO:n (78) Qatarin korkea BKT (17 000 USD) on seurausta maan runsaista öljyvaroista.


title: IQ and the Wealth of Nations

text: Kirjan ehkä keskustelua herättävin osuus on taulukko, johon on eri lähteistä koottu mittaustulokset tai esitetty arviot maapallon maiden keskimääräisistä älykkyysosamääristä.


title: IQ and the Wealth of Nations

text: Vanhasen ja Lynnin tutkimus joutui kovan arvostelun kohteeksi muutamissa artikkeleissa, mutta se on saanut myös kannatusta sekä älykkyystutkijoiden että muutamien suomalaisten yhteiskuntatieteilijöiden taholta.


title: IQ and the Wealth of Nations

text: Vanhanen ja Lynn eivät tehneet itse perustutkimusta (ÄO-mittauksia maittain), vaan käyttivät olemassa olevaa aineistoa siten, että puuttuva data korvattiin laskemalla keskiarvoja olemassa olevista tutkimuksista. Eri aineistona käytetyt mittaukset ovat siis hyvin erilaisia ja ne on tehty useiden vuosikymmenien aikana, joten niiden vertailukelpoisuus voidaan kyseenalaistaa. Esimerkiksi El Salvadorin tulos 84 saatiin laskemalla keskiarvo sen kahden naapurimaan Guatemalan (79) ja Kolumbian (88) tutkimuksista. Kiinan tulosta 109,4, joka oli saatu Shanghaissa tehdystä tutkimuksesta, laskettiin kuudella pisteellä, koska tutkijat olettivat Kiinan maaseudun tulosten olevan alhaisempia. Ongelmia liittyi myös muihin yksittäisten maiden aineistoihin, jotka oli saatu yleistämällä jostakin pienestä ryhmästä kauan sitten tehty otos koko maata nykyään koskevaksi. Esimerkiksi Päiväntasaajan Guinean keskimääräinen ÄO-luku (59) oli estimoitu vammaisten lasten muodostaman ryhmän tulosten perusteella. Lisää epävarmuutta tutkimukseen aiheuttaa se, että ottaakseen huomioon Flynnin ilmiön vaikutuksen eri aikoina tehtyihin tutkimuksiin tutkijat kasvattivat vanhempien tutkimuksien keskiarvoja eri määrillä.


title: IQ and the Wealth of Nations

text: Monet empiiriset tutkimukset, joihin Vanhanen ja Lynn nojasivat, oli tehty varsin pienillä otoksilla (useissa tapauksissa jopa alle sata henkilöä), joten kaikki havaitut erot eivät välttämättä saavuta tilastollista merkitsevyyttä. Toisen suuren ongelman aineiston luotettavuudelle muodostaa se, että testauskielenä ei aina ole käytetty tutkittavien äidinkieltä. Tämä pätee etenkin Saharan eteläpuolisessa Afrikassa tehtyihin tutkimuksiin, joiden tulokset olivat erityisen matalia.


title: IQ and the Wealth of Nations

text: Vanhasen ja Lynnin tutkimus ei käynyt läpi tieteellistä vertaisarviointiprosessia. Tutkimuksen tilastollisia menetelmiä ovat kritisoineet esimerkiksi Volken sekä Jones ja Schneider.


title: IQ and the Wealth of Nations

text: Kuopion yliopiston sosiaalityön ja sosiaalipedagogiikan laitoksen professori Pertti Töttö osoitti 2005, että PISA-tutkimukset korreloivat positiivisesti Vanhasen ja Lynnin tulosten kanssa. Töttö toteaa Lynnin ja Vanhasen saamaan kritiikkiin viitaten: ”Jos Lynnin ja Vanhasen luvut ovat puhtaita arvauksia, emeritusprofessorit ovat ällistyttävän hyviä arvaajia.”


title: IQ and the Wealth of Nations

text: Vuonna 2006 Lynn ja Vanhanen julkaisivat teoksen "IQ and Global Inequality", jossa he vastaavat esitettyihin kritiikkeihin, esittävät lisää ÄO-testituloksia eri maista ja tarkastelevat testitulosten yhteyksiä sosiaalisen ja taloudellisen kehityksen mittareihin.


title: IQ and the Wealth of Nations

text: Suomessa Lynnin ja Vanhasen kirjasta nousi kohu Helsingin Sanomien kuukausiliitteessä olleen artikkelin myötä, joka julkaistiin vuonna 2004, kaksi vuotta kirjan ilmestymisen jälkeen. Oman lisänsä julkiseen reaktioon antoi se tiedotusvälineiden esillä pitämä seikka, että Tatu Vanhanen oli silloisen pääministeri Matti Vanhasen isä.


title: IQ and the Wealth of Nations

text: Vanhasta syytettiin tiedotusvälineissä rasismista, koska hänen mielestään Afrikan maiden alhainen elintaso on seurausta afrikkalaisten matalasta älykkyysosamäärästä. Vähemmistövaltuutettu Mikko Puumalainen piti väitteitä matalasta älykkyysosamäärästä jo sinänsä panetteluna ja katsoi niiden ylittävän rikostutkinnan kynnyksen. Keskusrikospoliisi harkitsi esitutkinnan aloittamista kiihotuksesta kansanryhmää vastaan, mutta päätyi siihen tulokseen, ettei asiassa ole syytä epäillä rikosta eikä esitutkintaa tarvita. Saman totesi myöhemmin valtakunnansyyttäjä viitaten perustuslaissa säädettyyn sananvapauteen sekä tieteen harjoittamisen vapauteen.


title: Revolver Ocelot

text: Revolver Ocelot () on "Metal Gear" -pelisarjassa esiintyvä kuvitteellinen hahmo, jonka loi japanilainen pelisuunnittelija Hideo Kojima. Ocelotin ensiesiintyminen oli sarjan kolmannessa pelissä "Metal Gear Solidissa", jossa hän oli tarinan pääkonnan Liquid Snaken luotettu kätyri, mutta myöhemmissä peleistä Ocelot kuuluu sarjan merkittävimpiin hahmoihin. Pelisarjan juonijatkumon viimeisessä pelissä "issa" Ocelotista on tullut päähahmo Solid Snaken arkkivihollinen, joka esiintyy uudelle nimellä Liquid Ocelot (). Ocelot esiintyy peleissä myös nimillä Shalashaska () ja Adamska ().


title: Revolver Ocelot

text: Revolver Ocelotin ääninäyttelijä on japaninkielisessä versiossa Kōji Totani ja englanninkielisessä versiossa Patric Zimmerman. Nuoren Ocelotin ääninäyttelijä on japaninkielisessä versiossa Takumi Yamasaki ja englanninkielisessä versiossa Josh Keaton. Peleissä "" ja "" Ocelotia ääninäyttelee Troy Baker. Kōji Totani kuoli vuoden 2006 helmikuussa, joten "Metal Gear Solid 4: Guns of the Patriotsin" japaninkielisessä versiossa Ocelotin ääninäyttelijä on Banjō Ginga, joka on myös Liquid Snaken ja majuri Zeron ääninäyttelijä. Ocelotin cowboy-tyylinen ulkonäkö ja maneerit, kuten Colt Single Action Army -revolverin käyttö, viittaavat lännenelokuvista tunnettuun näyttelijä Lee Van Cleefiin. Van Cleef myös esiintyi Bob Haukin roolissa elokuvassa "Pako New Yorkista" Kurt Russellin rinnalla; elokuvassa Russellin roolihahmo Snake Plissken oli "Metal Gear" -pelisarjan päähahmon Solid Snaken esikuva.


title: Revolver Ocelot

text: Revolver Ocelotin ensiesiintymisessä vuonna 1998 PlayStationille julkaistussa "Metal Gear Solidissa" hahmo on Liquid Snaken komentaman FOXHOUND-erikoisjoukon jäsen. Vuodelle 2005 sijoittuvassa tarinassa Ocelot osallistuu FOXHOUND:n ja Next-Generation Special Forcesin sotilaiden kapinaan, jossa terroristit kaappaavat Shadow Mosesin saaren Alaskan rannikolla. Terroristien vaatimuksena Yhdysvaltain hallitukselle on saada sadan miljardin dollarin lunnaat ja FOXHOUND:n entisen komentajan Big Bossin ruumis. Tarinan päähahmo Solid Snake lähetetään Shadow Mosesille pelastamaan ArmsTechin toimitusjohtaja Kenneth Baker ja DARPA:n päällikkö Donald Anderson, jotka ovat terroristien panttivankeja saarella. Ocelot esiintyy Snakelle pelin ensimmäisenä välipomona. Kaksintaistelun päätteeksi Gray Fox katkaisee katanalla Ocelotin oikean käden poikki ja Snake pelastaa Bakerin, jonka Ocelot oli sitonut C-4-muoviräjähteisiin kytkettyihin vaijereihin. Myöhemmin Ocelot on terroristien vangitseman Snaken sadistinen kiduttaja; kidutuskohtaus määrittelee Meryl Silverburghin kohtalon pelin loppuratkaisussa. Ocelot nähdään myös keskustelemassa Liquid Snaken kanssa terroristien suunnitelmista laukaista ydinohjus Metal Gear REX:llä. Pelin lopputekstien jälkeen pelaaja kuulee Ocelotin ja tämän salaperäisen esimiehen keskustelun. Keskustelussa paljastuu pelaajalle, että Ocelot murhasi Andersonin, joka tiesi Ocelotin olleen ulkopuolisen tahon värväämä vakooja FOXHOUND:ssa. Ocelotin keskustelukumppani on Yhdysvaltain presidentti George Sears, joka on Snake-kaksosten veli ja Big Bossin täydellinen klooni, Solidus Snake.


title: Revolver Ocelot

text: Ocelot tekee paluun vuonna 2001 PlayStation 2:lle julkaistussa "Metal Gear Solid 2: Sons of Libertyssä". Ocelotilla on Liquid Snaken ruumiista otettu tekokäsi, joka on siirretty Gray Foxin leikkaaman oikean käden paikalle. Vuodelle 2007 sijoittuvassa pelin ensimmäisessä osassa Ocelot valtaa venäläisen eversti Sergei Gurlukovišin palkkasotilaiden kanssa öljytankkeri USS "Discoveryn" varastakseen Metal Gear RAY:n prototyypin Yhdysvaltain merijalkaväeltä. Tehtävän loppuratkaisussa Ocelot murhaa Gurlukovišin, upottaa laivan räjähteillä ja varastaa Metal Gear RAY:n toimittakseen prototyypin Solidukselle. Vuodelle 2009 sijoittuvassa pelin toisessa osassa Ocelot, Solidus, Dead Cell -erikoisjoukko ja Gurlukovišin palkkasotilaat kaappavat Big Shell -vedenpuhdistamon New Yorkin edustalla ja ottavat panttivangiksi presidentti James Johnsonin. Uusi päähahmo Raiden lähetetään pelastamaan presidentti terroristeilta, mutta kesken tehtävän Ocelot tappaa Johnsonin. Tehtävän loppupuolella Ocelot paljastaa Raidenille, Snakelle ja Solidukselle, että Big Shellin tapahtumat ovat Yhdysvaltoja hallitsevan salaseuran Patrioottien suunnittelema ohjelma. Ocelot paljastaa työskentelevänsä Patriooteille ja päättää tappaa Raidenin, Snaken ja Soliduksen Metal Gear RAY:llä, mutta yhtäkkiä Liquid Snaken sielu ottaa hallinnan tekokäden kautta Ocelotin tietoisuudessa. Ennen poistumista Metal Gear RAY:n kyydissä Liquid kertoo hänen päämääränä olleen vallata Ocelotin mieli ja keho, jotta hän voisi päättää Patrioottien valtakauden.


title: Revolver Ocelot

text: Vuonna 2004 PlayStation 2:lle julkaistu "Metal Gear Solid 3: Snake Eater" esitteli nuoren Ocelotin, joka on eversti Volginin alaisuudessa toimiva GRU:n majuri Neuvostoliitossa. Vuodelle 1964 sijoittuvan pelin alussa hän esiintyy välipomona CIA-agentti Naked Snakelle eli nuorelle Big Bossille. Alun perin Ocelotilla on Makarov PM -pistoolit, mutta Naked Snaken ehdotuksesta hän alkaa harjoitella revolvereillä. Myöhemmin Ocelotin huolimaton revolverin käyttö on syypää Naked Snaken oikean silmän menetykseen, mistä johtuu Big Bossin tunnusomainen silmälappu. Pelissä EVA kertoo Snakelle, että Ocelot syntyi kesken taistelun naispuoliselle sotilaalle, jolle jäi keisarileikkauksesta käärmettä muistuttava arpi. EVA:n mukaan Ocelot on nuoresta iästä huolimatta majuri, koska hän syntyi legendaariselle sotasankarille. Myöhemmin The Boss kertoo Snakelle, että synnytti The Sorrow'lle pojan kesken Normandian maihinnousun; The Bossin käärmeen muotoinen arpi vihjaa, että hän olisi Ocelotin äiti. Pelin lopputekstien jälkeen pelaaja kuulee Ocelotin ja CIA:n johtajan välisen keskustelun, jossa Ocelot paljastuu GRU:n, KGB:n ja CIA:n kolmoisagentiksi. Ocelotin tehtävänä oli varastaa Volginilta mikrofilmi, josta paljastuu Filosofien perintönä tunnettu sadan miljardin dollarin kätköpaikka. Ocelot kertoo CIA:n johtajalle, että Snaken saavutusten surmata Volgin ja The Boss myötä mikrofilmi on Yhdysvalloilla, mutta mikrofilmi paljastaa vain yhden puoliskon Filosofien perinnöstä. Pelissä Ocelotin keskustelu Snakelle vihjaa, että Ocelotin etunimi on "Adamska".


title: Revolver Ocelot

text: Vuonna 2006 PlayStation Portablelle julkaistussa "Metal Gear Solid: Portable Opsissa" Ocelotilla on rooli pelin loppuratkaisussa. Vuodelle 1970 sijoittuvan tarinan lopussa Ocelot murhaa CIA:n johtajan ja varastaa häneltä asiakirjat, joiden avulla hänen työnantajansa saa haltuunsa koko Filosofien perinnön ja perustaa Patriootit jatkamaan The Bossin aatteita. Pelin lopputekstien jälkeen Ocelot ehdottaa työnantajallensa, että he värväävät Big Bossin Patriootteihin. "Metal Gear Solid 4: Guns of the Patriots" paljastaa pelaajalle, että Ocelotin esimies ja Patrioottien perustaja on majuri Zero.


title: Revolver Ocelot

text: Vuonna 2008 PlayStation 3:lle julkaistussa "Metal Gear Solid 4: Guns of the Patriotsissa" Liquidin tietoisuus on täydellisesti ottanut hallinnan Ocelotin mielessä ja kehossa, joten Ocelotin uusi nimi on "Liquid Ocelot". Vuodelle 2014 sijoittuvassa tarinassa Ocelot on perustanut emoyhtiö Outer Heavenin viidelle maailman suurimmalle yksityisarmeijalle, jonka yhteinen sotilasmahti vetää vertoja Yhdysvaltain asevoimille. Ocelot päättänyt tuhota Patriootit, joiden hallinta on siirtynyt Zeron luomille tekoälyille. Ocelotin motiivina on syöstä nykyinen maailmanjärjestys sekasortoon luodakseen Big Bossin visio täydellisestä maailmasta, jossa ihmiskunta on ikuisessa sodankäynnissä. Ocelot on kaapannut Patriootteihin tekoälyihin kuuluvan GW:n ja suunnittelee ampuvansa alas Patrioottien keskustekoälyn JD:n, joka tietoliikennesatelliitti Maan kiertoradalla. JD on ohjelmoitu siirtämään Patrioottien ylin päätösvalta GW:lle, jolloin Ocelotilla olisi valta hallita ihmiskuntaa. Solid Snake estää Ocelotin suunnitelman saastuttamalla GW:n FOXALIVE-tietokoneviruksella, mutta virus poistaa GW:n kautta myös kaikki muut Patrioottien tekoälyt. Ocelot paljastaa Snakelle, että hän oli manipuloinut Snaken tehtävää, kunnes Snake tuhosi Patriootit tietokoneviruksella. Ocelot ei halunnut kaapata Patrioottien tekoälyjen hallintaa GW:llä, vaan tuhota järjestelmän päättääkseen heidän valtakautensa. Sotalaivansa Outer Havenin kannella Ocelot haastaa Snaken viimeiseen kaksintaisteluun, jossa Liquidin hallinta Ocelotin tietoisuudesta alkaa heikentyä. Kaksintaistelun jälkeen Ocelot kertoo Snakelle, että ilman Patriootteja sekasorto ja anarkia ottavat vallan ihmiskunnassa, mikä luo Big Bossin unelman täydellisestä maailmasta. Piesty ja uupunut Ocelot kuolee tietämättä, että virus ei tuhonnut Yhdysvaltain kriittistä infrastruktuuria.